
           Π Ρ Α Κ Τ Ι Κ Ο
 (Άρθρο 40 παρ. 1 Κ.τ.Β.)

Στην Αθήνα, σήμερα, 7 Νοεμβρίου 2023, ημέρα Τρίτη και ώρα 14.10΄, στην Αίθουσα Γερουσίας του Μεγάρου της Βουλής, συνεδρίασε η Επιτροπή Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Κωτσού Γεωργίου, με θέμα ημερήσιας διάταξης: «Παρουσίαση από το Ελεγκτικό Συνέδριο της έκθεσης που υποβάλλεται στη Βουλή κατά το άρθρο 98 παράγραφος 1 περίπτωση ε΄ του Συντάγματος (άρθρο 31Α παρ. 1 εδάφιο δ΄ του Κ.τ.Β.).». 
Στη συνεδρίαση, παρέστησαν ο Υφυπουργός Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.
Επίσης στη συνεδρίαση παρέστησαν η Αντιπρόεδρος του Ελεγκτικού Συνεδρίου, κυρία Σωτηρία Ντούνη, ο υπάλληλος του Ελεγκτικού Συνεδρίου, κ. Ιωάννης Παπαδάκης και η υπάλληλος του Ελεγκτικού Συνεδρίου, κυρία Μαρία Μιχαηλίδου.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ.: Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος  (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Βεσυρόπουλος Απόστολος, Σιμόπουλος Ευστράτιος (Στράτος), Αχτσιόγλου Ευτυχία (Έφη), Μαμουλάκης Χαράλαμπος (Χάρης), Παππάς Νικόλαος, Γερουλάνος Παύλος, Κουκουλόπουλος Παρασκευάς (Πάρις),  Καραθανασόπουλος Νικόλαος, Βιλιάρδος Βασίλειος, Χαλκιάς Αθανάσιος, Βορύλλας Ανδρέας και Καζαμίας Αλέξανδρος.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Κυρίες και κύριοι συνάδελφοι, καλησπέρα σας. 
Ξεκινάει η πρώτη συνεδρίαση, με θέμα ημερήσιας διάταξης την «Παρουσίαση από το Ελεγκτικό Συνέδριο της έκθεσης που υποβάλλεται στη Βουλή κατά το άρθρο 98 παράγραφος 1 περίπτωση ε΄ του Συντάγματος (άρθρο 31Α παρ. 1 εδάφιο δ΄ του Κ.τ.Β.).». 
Όπως γνωρίζετε το Ελεγκτικό Συνέδριο σύμφωνα με τα οριζόμενα στο Σύνταγμα και τον Κανονισμό της Βουλής παρουσιάζει σε συνεδρίαση της Επιτροπής του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους τα πορίσματα των ελέγχων του και παρέχει διευκρινίσεις επί της σχετικής εισήγησης και έκθεσης που υποβάλλεται στη Βουλή.
Η Επιτροπή αφού λάβει γνώση της έκθεσης του Ελεγκτικού Συνεδρίου εξετάζει τον Απολογισμό και τον Γενικό Ισολογισμό του Κράτους. Ως εκ τούτου θα ακολουθήσει δεύτερη συνεδρίαση, τέσσερις η ώρα (16.00’), για τη «Συζήτηση επί των σχεδίων νόμων του Υπουργείου Εθνικής Οικονομίας και Οικονομικών: «Κύρωση του Απολογισμού του Κράτους, οικονομικού έτους 2021» και «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2021 έως 31/12/2021»».
Στο σημείο αυτό θα ήθελα να καλωσορίσω την Αντιπρόεδρο του Ελεγκτικού συνεδρίου, κυρία Σωτηρία Ντούνη, καθώς επίσης και τους εκπροσώπους του Ελεγκτικού Συνεδρίου στην Επιτροπή, όπως και τον Υπουργό μας.
Ως προς τη διαδικασία της σημερινής συνεδρίασης και αυτής της πρώτης συνεδρίασης. Προτείνω μετά την παρουσίαση της έκθεσης να δοθεί ο λόγος για 5 λεπτά σε όσους και όσες Βουλευτές και Βουλεύτριες εγγραφούν στον κατάλογο των ομιλητών. 
Τον λόγο έχει ο κ. Κουκουλόπουλος.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Επειδή ακριβώς πρόκειται να μιλήσουμε για τον Ισολογισμό και Απολογισμό του 2021, την Παρασκευή συνέβη ένα πρωτοφανές γεγονός που αφορά το οικονομικό έτος 2021. Το 2021 δόθηκε κρατική ενίσχυση στην Αεροπορική Εταιρεία «AEGEAN» ύψους 120 εκατομμυρίων ευρώ και την ίδια στιγμή συμμετείχαν και ιδιώτες μέτοχοι στην αύξηση του μετοχικού κεφαλαίου της Εταιρείας προκειμένου να στηριχθεί από την πτώση της μετοχής και της κίνησης, βέβαια, εκείνο το έτος και το προηγούμενο, λόγω πανδημίας, με 60 εκατομμύρια ευρώ. Σήμερα, η συμμετοχή των ιδιωτών, των μετόχων δηλαδή, ύψους 60 εκατομμυρίων ευρώ, αποτιμάται σε 213 εκατομμύρια ευρώ και το Δημόσιο ασκώντας το δικαίωμα προαίρεσης πρόωρα και εντελώς ανεξήγητα οδηγείται σε απώλεια περίπου 35 εκατομμυρίων ευρώ. Παρακαλώ δια του παρισταμένου Υφυπουργού του Υπουργείου Εθνικής Οικονομίας και Οικονομικών, τον καλούμε να πάρει άμεσα πίσω την επιστολή, με την οποία κλείνει αυτή την υπόθεση, γιατί πολιτικά δεν αντέχει σε καμία κριτική. Οικονομικά δεν στέκεται. Αν πραγματικά κρέμεται ο Προϋπολογισμός από 85 εκατομμύρια ευρώ είναι άλλο ζήτημα, να μάς το πει ο κύριος Υφυπουργός, αλλά κυρίως και πάνω από όλα δεν στέκεται ηθικά.
Δεν είναι κανενός μας ούτε και της Κυβέρνησης, κύριε Πρόεδρε, τα λεφτά των φορολογουμένων για να τα διαχειριζόμαστε με τέτοιο τρόπο. Λίγο αργότερα να ασκούσε το δικαίωμά του το Δημόσιο θα είχε κάνει πλήρη ανάκτηση των 120 εκατομμυρίων ευρώ, γιατί η μετοχή της «AEGEAN» λογικά, λόγω της εξέλιξης των αεροπορικών κινήσεων και του τουρισμού διαρκώς ανεβαίνει. 
Σας ευχαριστώ πολύ. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Τον λόγο έχει η κυρία Σωτηρία Ντούνη. 
ΣΩΤΗΡΙΑ ΝΤΟΥΝΗ (Αντιπρόεδρος του Ελεγκτικού Συνεδρίου): Καλησπέρα σας. 
Σας ευχαριστώ πολύ, κύριε Πρόεδρε.
Θα σας παρουσιάσω τη διαδήλωση που εκπόνησε το Ελεγκτικό Συνέδριο επί του Απολογισμού, του Ισολογισμού και των λοιπών χρηματοοικονομικών καταστάσεων, για το 2021.
Αξιότιμε, κύριε Πρόεδρε, αξιότιμα μέλη της Επιτροπής, εν όψει της όλως πρόσφατης αφυπηρέτησης, στις 4/11 του 2023, του Προέδρου μας, κυρίου Ιωάννη Σαρμά, βρίσκομαι ενώπιόν σας, ως αρχαιότερη Αντιπρόεδρος και εκ του νόμου εκτελούσα χρέη Προέδρου, για να σας παρουσιάσω τη διαδήλωση, ύψιστο καθήκον που με τιμά ιδιαίτερα.
Θα ξεκινήσω να πω τι είναι διαδήλωση. Βεβαίως όλοι γνωρίζετε πολύ καλά, απλώς μια υπενθύμιση. Η διαδήλωση είναι η έκθεση που κατ’ επιταγή του Συντάγματος εκπονεί κατ’ έτος το Ελεγκτικό Συνέδριο επί του Απολογισμού και του Ισολογισμού και των λοιπών χρηματοοικονομικών καταστάσεων του Κράτους.
Συντάσσονται από το Υπουργείο Οικονομικών και υποβάλλονται στο Ελεγκτικό Συνέδριο, το οποίο μετά από διαλογική και συναινετική διαδικασία αποφαίνεται επί των λογαριασμών αυτών. 
Αντικείμενο της διαδήλωσης είναι η διαπίστωση μετά από την άσκηση δικαστικού ελέγχου, της ακρίβειας, αλλά κυρίως της αλήθειας και της ορθής απεικόνισης των περιεχόμενων λογαριασμών του Κράτους και η εκφορά γνώμης επ’ αυτών, η οποία μπορεί να συνοδεύεται από επιμέρους παρατηρήσεις, επισημάνσεις, αλλά και συστάσεις.
Στόχος της διαδήλωσης είναι η ενημέρωση από το Ανώτατο Δημοσιονομικό Δικαστήριο της χώρας, της Βουλής και επιπλέον και κυρίως του ελληνικού λαού δια των αντιπροσώπων του, σχετικά με την πορεία των δημοσίων οικονομικών και η επίτευξη διαφάνειας ως μερικότερη έκφραση του κράτους δικαίου. 
Στην αρχή θα ήθελα να αναφέρω κάποιες γενικές παρατηρήσεις και στη συνέχεια θα ακολουθήσει η ανάλυση των επιμέρους τμημάτων της διαδήλωσης. 
Ο Απολογισμός έτους 2021 καταρτίσθηκε σε ταμειακή βάση, περιέχει δηλαδή τις εισπράξεις, τα έσοδα και πληρωμές – έξοδα που διενεργήθηκαν κατά το έτος αναφοράς. Αντίθετα οι χρηματοοικονομικές καταστάσεις καταρτίσθηκαν με βάση τη λογιστική πολιτική για την πρώτη εφαρμογή του νέου λογιστικού πλαισίου της Γενικής Κυβέρνησης, το οποίο προβλέπεται να εφαρμοσθεί από 1/1/2025. Επισημαίνεται, ότι στο πλαίσιο της ορθής διάρθρωσης και αναλυτικής ταξινόμησης των εσόδων και των εξόδων του Κρατικού Προϋπολογισμού επιτεύχθηκε η αντιστοίχιση των νέων αναλυτικών λογαριασμών εσόδων εξόδων, με τους προϋφιστάμενους κωδικούς αριθμών εσόδων εξόδων τόσο στον Τακτικό Προϋπολογισμό όσο και στον Προϋπολογισμό Δημοσίων Επενδύσεων. Ο έλεγχος του Ελεγκτικού Συνεδρίου επί του Απολογισμού του Κράτους συνίσταται σε έλεγχο αξιοπιστίας του λογαριασμού και νομιμότητας και κανονικότητας των υποκείμενων σε αυτόν πράξεων, στις οποίες περιλαμβάνονται βέβαια και αποκλίσεις από τον Προϋπολογισμό και οι συμπληρωματικοί προϋπολογισμοί.
 Ως προς τον Ισολογισμό και τις λοιπές χρηματοοικονομικές καταστάσεις της κεντρικής διοίκησης, ο έλεγχος αυτός είναι έλεγχος αξιοπιστίας μόνο των λογαριασμών, με αναφορά των κυριότερων διαπιστώσεων επί της απεικόνισης της χρηματοοικονομικής θέσης και της διάρθρωσης της περιουσιακής κατάστασης του Δημοσίου. Παρόλα αυτά, ένα μεγάλο ζήτημα που επισημαίνεται επί σειρά ετών, είναι η απογραφή των πάγιων ενσώματων και άλλων στοιχείων, η αποτίμηση των οποίων σε συγκεκριμένο χρηματικό ποσό πρέπει να συμπεριληφθεί στις χρηματοοικονομικές καταστάσεις. Και γιατί επιμένουμε σε αυτό ως Ελεγκτικό Συνέδριο; Διότι έτσι αφενός μεν επιτυγχάνεται μεγαλύτερη διαφάνεια αλλά κυρίως βελτιώνεται η καθαρή θέση των πολιτών, δηλαδή, θα μειωθεί το έλλειμμα, με πολύ απλά λόγια. 
Στο σημείο αυτό τονίζεται ότι στα βεβαιωθέντα έσοδα και κατά συνέπεια και στο  εισπρακτέο υπόλοιπο της 31/12/2021 δεν περιλαμβάνονται απαιτήσεις τελωνείων οικονομικού έτους 2021 και παλαιότερων ετών. Παρόλα αυτά όμως τα εισπραχθέντα έσοδα τελωνείων έτους 2021 συμπεριλαμβάνονται στα καθαρά εισπραχθέντα έσοδα του Κρατικού Προϋπολογισμού και αυτό το λέμε διότι επί σειρά ετών ούτε τα έσοδα από τα τελωνεία συμπεριλαμβάνονταν στους λογαριασμούς του κράτους. Τα ποσά των εσόδων και εξόδων που αναγράφονται στον Απολογισμό συνέχονται με τα αντίστοιχα του προϋπολογισμού του ίδιου έτους. Αποκτούν δε, μεγαλύτερη σημασία, αν συγκριθούν με τα αντίστοιχα των προηγούμενων ετών και μάλιστα όχι μόνο ως απόλυτοι αριθμοί αλλά και ως ποσοστά αυτών. 
Μετά τις γενικές αυτές παρατηρήσεις θα ακολουθήσει επιγραμματικά η ανάλυση των επιμέρους ζητημάτων. 
Ξεκινώντας από τον Απολογισμό θα αναφερθώ στα έσοδα και στα έξοδα που πραγματοποιήθηκαν κατά τη διάρκεια του έτους 2021, τα οποία απεικονίζονται σε εκατομμύρια ευρώ κατανεμημένα σε δύο κατηγορίες με κριτήριο την προέλευσή τους, δηλαδή, αν προέρχονται από χρηματοοικονομικές ή μη χρηματοοικονομικές συναλλαγές. 
Διαπιστώσεις επί των εσόδων. Τα καθαρά εισπραχθέντα έσοδα του Κρατικού Προϋπολογισμού από μη χρηματοοικονομικές συναλλαγές, μετά τη μείωση των επιστροφών, ανήλθαν σε 54,92 δις ευρώ και υπερέβησαν τον στόχο του Προϋπολογισμού κατά 3,69% και σε σχέση με το προηγούμενο έτος υπερέβησαν κατά 13,66%. Επίσης, λαμβανομένου υπόψη ότι το ποσό 300 εκατομμυρίων ευρώ, που προέρχονταν από την αξιοποίηση της έκτασης του Ελληνικού, είχε συνυπολογισθεί στα έσοδα του Προϋπολογισμού μη χρηματοοικονομικών συναλλαγών και τελικά καταχωρήθηκε στα έσοδα από χρηματοοικονομικές συναλλαγές, τα έσοδα της κατηγορίας αυτής είναι ακόμη πιο αυξημένα. 
Από πού προήλθαν τώρα αυτά τα έσοδα; Προήλθαν από φόρους, φόρο προστιθέμενης αξίας, φόρο εισοδήματος φυσικών προσώπων, ειδικούς φόρους κατανάλωσης, φόρους ακίνητης περιουσίας, τέλη κυκλοφορίας και λοιπά. Από τους φόρους, λοιπόν, αυτά ανήλθαν στο 78,62% των εισπράξεων. Επίσης, είναι από μεταβιβάσεις, επιχορηγήσεις δηλαδή από τα ευρωπαϊκά διαρθρωτικά και επενδυτικά ταμεία, τρέχουσες μεταβιβάσεις από οργανισμούς και κράτη-μέλη της Ευρωπαϊκής Ένωσης, έχουμε και λοιπά τρέχοντα έσοδα και τέλος είναι και κάποιες πωλήσεις αγαθών και υπηρεσιών, τα οποία όμως είναι ελάχιστα, αντιπροσωπεύουν το 1,09%. 
Επισημαίνεται ότι παρά την κατά την κατά τα ανωτέρω συνολική αύξηση των εσόδων, ορισμένες κατηγορίες αυτών παρουσίασαν υστέρηση, ενώ άλλες κατηγορίες έχουν σημειώσει υπέρβαση. Οι κυριότερες κατηγορίες εσόδων που παρουσίασαν υστέρηση οφειλόμενη, προφανώς στη συνέχιση της πανδημίας είναι οι εξής: ο φόρος προστιθέμενης αξίας, ο οποίος εισπράττεται μέσω ΔΥΟ, ο φόρος εισοδήματος φυσικών και νομικών προσώπων, ο ενιαίος φόρος ιδιοκτησίας ακινήτων, πωλήσεις παγίων περιουσιακών στοιχείων. 
Οι κυριότερες επιμέρους κατηγορίες που υπάρχει υπέρβαση είναι οι ακόλουθες: φόρος προστιθέμενης αξίας εισπραττόμενους από τελωνεία, επιστροφή ποσών από τις κεντρικές τράπεζες της Ευρωζώνης, τα λεγόμενα ANFAs, έσοδα από επιχορηγήσεις, επενδύσεις από την Ευρωπαϊκή Ένωση, τρέχουσες εγχώριες μεταβιβάσεις και εδώ θα έφερνα σαν παράδειγμα το μέρισμα από την Εθνική Επιτροπή Τηλεπικοινωνιών και Ταχυδρομείων, έσοδα από πλειστηριασμό αδιάθετων δικαιωμάτων εκπομπών αερίων θερμοκηπίου, απολήψεις από νομικά πρόσωπα δημοσίου δικαίου. Και έχουμε τα μισθώματα φυσικών πόρων, επιστροφή δαπανών, τέλη κυκλοφορίας. 
Επισημαίνεται το εισπρακτέο υπόλοιπο εσόδων του απολογισμού, η διαφορά δηλαδή που προκύπτει εάν από τα έσοδα που βεβαιώθηκαν και στα οποία δεν περιλαμβάνονται τα ανείσπρακτα των τελωνείων, αφαιρεθούν όσα εισπράχθηκαν, ανήλθαν στα 112 δισεκατομμύρια ευρώ ή ποσοστό 62,11% του Ακαθάριστου Εγχώριου Προϊόντος. Το υπόλοιπο αυτό, έστω και αν φαντάζει πολύ μεγάλο πάντως είναι μειωμένο σε σχέση με το προηγούμενο έτος. 
Τα ως άνω έσοδα λοιπόν, αντιπροσωπεύουν τα εισπραχθέντα, το 30,23% του ΑΕΠ και σύμφωνα με τη δεύτερη σχετική εκτίμηση της Ελληνικής Στατιστικής Αρχής. 
Κατά τον έλεγχο τώρα τι διαπιστώσαμε; Διαπιστώσαμε πλημμελή τήρηση των αρχών της καθολικότητας και της ειλικρίνειας και ακρίβειας κατά την κατάθεση του προϋπολογισμού και συγκεκριμένα, παράλειψη εμφάνισης αυτών εσόδων που προέρχονται από τις ακόλουθες πηγές: Πρώτον, υπάρχει ένας Οργανισμός Διαχείρισης και Ανάπτυξης Πολιτιστικών Πόρων, ο οποίος υποχρεούται να αποδίδει το 40% των εσόδων του στον Κρατικό Προϋπολογισμό. Δεν υπάρχει λοιπόν κανένας ΑΛΕ ως έσοδο, με βάση τον οποίο να εισπραχθούν αυτά τα χρήματα και να φαίνονται στον Προϋπολογισμό. Επίσης, δεν φαίνονται στον Προϋπολογισμό τα χρήματα, όπως αποτιμώνται, για την παροχή υγειονομικών υπηρεσιών σε ασφαλισμένους του ΕΟΠΥΥ από τα στρατιωτικά νοσοκομεία. Τέλος, είναι τα χρήματα που εισέρευσαν στο Κρατικό Ταμείο από τις άδειες χρήσης ραδιοσυχνοτήτων επίγειας ψηφιακής ευρυεκπομπής και συγκεκριμένα το τίμημα από τη δημοπρασία των 5G συχνοτήτων. Δηλαδή, τι θα έπρεπε να είχε γίνει; Θα έπρεπε να είχανε προβλεφθεί ΑΛΕ -Αναλυτικοί Λογαριασμοί Εσόδων- στους οποίους θα εμφαίνονταν αυτά τα ποσά. Τροποποιήθηκε ο Προϋπολογισμός, εμφανίστηκαν αυτά τα ποσά, αλλά θα έπρεπε η διοίκηση να είχε σπεύσει και να τα έχει εμφανίσει εξαρχής. 
Τα ανωτέρω λοιπόν, καταδεικνύουν την ανάγκη βελτίωσης των εσωτερικών διαδικασιών της κεντρικής διοίκησης και τον καλύτερο προγραμματισμό και συντονισμό των ενεργειών της. 
Τώρα θα πούμε ορισμένα ζητήματα από τα έσοδα από χρηματοοικονομικές συναλλαγές. Αυτά ανήλθαν σε 1 τρισ. 150 δισ. περίπου ευρώ και υπερέβησαν τα προϋπολογισθέντα, κατά ποσοστό 53,66%. 
Ο βραχυπρόθεσμος δανεισμός πραγματοποιήθηκε κυρίως με κεφάλαια που αντλήθηκαν από το κοινό κεφάλαιο και την ταμειακή διαχείριση των φορέων της Γενικής Κυβέρνησης. Οι λογαριασμοί αυτοί, όπως γνωρίζετε πολύ καλά, τηρούνται στην Τράπεζα της Ελλάδος και το συνολικό διαθέσιμο κεφάλαιο των λογαριασμών αυτών στις 31/12/2021 ανερχόταν σε 48 δισεκατομμύρια περίπου. Το ποσό των εν λόγω εσόδων εμφανίζεται ιδιαίτερα υψηλό και οφείλεται στον επαναλαμβανόμενο χαρακτήρα του βραχυπρόθεσμου δανεισμού μέσω τίτλων με σύμφωνο επαναγοράς. Είναι τα γνωστά σε όλους μας repos. Επιπλέον τα έσοδα προήλθαν από χρηματοοικονομικά παράγωγα, συμφωνίες ανταλλαγής κεφαλαίων και τόκοι συμφωνιών ανταλλαγής, τα οποία ανήκουν στην πολιτική διαχείρισης που ασκεί ο Οργανισμός Διαχείρισης Δημοσίου Χρέους. 
Στη συνέχεια θα ασχοληθούμε με τα έξοδα του Προϋπολογισμού. Τα έξοδα του Κρατικού Προϋπολογισμού, εξαιρουμένων των εξόδων χρηματοοικονομικών συναλλαγών, ανήλθαν σε 69,42 δισ. ευρώ και υπερέβησαν το στόχο του Προϋπολογισμού κατά ποσοστό 2,38 %, ενώ υπολείπονται του προηγούμενου έτους κατά 1,08%. 
Προκειμένου να καταστεί εφικτή η διενέργεια των επιπλέον δαπανών τις οποίες υπαγόρευσε, κυρίως, η ανάγκη αντιμετώπισης της πανδημίας covid19 αλλά και φυσικών καταστροφών, όπως είναι οι πυρκαγιές που συνέβησαν το 2021, ψηφίστηκαν κατά τη διάρκεια του οικονομικού έτους 2021 τέσσερις συμπληρωματικοί προϋπολογισμοί συνολικού ποσού 4,75 δισ. ευρώ. Για τους συμπληρωματικούς αυτούς προϋπολογισμούς εκδόθηκε θετική γνώμη του δημοσιονομικού συμβουλίου. Πλην όμως το δημοσιονομικό συμβούλιο δεν έλαβε υπόψη του, πρώτον, τις επικαιροποιημένες προβλέψεις ως προς τη διαμόρφωση των μακροοικονομικών και επιμέρους δημοσιονομικών μεγεθών και δεύτερον, την εξειδίκευση των δράσεων προς χρηματοδότηση από την  προτεινόμενη αύξηση των πιστώσεων. 
Αντίθετα, η γνώμη στηρίχθηκε μόνο στην εφαρμογή της γενικής ρήτρας διαφυγής, η οποία επιτρέπει παρέκκλιση από τις δημοσιονομικές απαιτήσεις. Δηλαδή εδώ το Ελεγκτικό Συνέδριο απαιτεί από το δημοσιονομικό συμβούλιο, να μπορεί να στηρίζει τις απόψεις του και σε εκθέσεις εμπεριστατωμένες, τις οποίες εκδίδει, ή χρησιμοποιώντας διάφορους συμβούλους. Δεν μπορεί να χρησιμοποιεί μία γενική ρήτρα και να δίνει γνώμη σχετικά με την τροποποίηση και την έκδοση συμπληρωματικών προϋπολογισμών.
Με τις πιστώσεις των συμπληρωματικών αυτών προϋπολογισμών αναμορφώθηκαν οι πιστώσεις του αναλυτικού λογαριασμού εξόδων σε 29 πιστώσεις υπό κατανομή και στη συνέχεια ανακατανεμήθηκαν σε άλλους αναλυτικούς λογαριασμούς. Δηλαδή από τους συμπληρωματικούς προϋπολογισμούς προβλέφθηκε μόνο ένας ΑΛΕ και στη συνέχεια αυτά πήγαν στους ΑΛΕ στους οποίους υπήρχε ανάγκη να καλυφθούν τα έξοδα. Τα έξοδα αφορούν κυρίως μεταβιβάσεις που σημείωσαν υπέρβαση κατά 62,65% επί των πληρωμών, εγχώριες μεταβιβάσεις, κυρίως, επιχορηγήσεις σε νοσηλευτικά ιδρύματα, υγειονομικές περιφέρειες, δήμους, περιφέρειες, οργανισμούς, σε οργανισμούς κοινωνικής ασφάλισης, λοιπά φυσικά πρόσωπα και άλλους φορείς, μεταβιβάσεις προς οργανισμούς και τα κράτη μέλη της Ευρωπαϊκής Ένωσης, επιχορηγήσεις επενδύσεων, παροχές σε εργαζομένους, κοινωνικές παροχές, αποζημιώσεις λόγω δικαστικών αποφάσεων, δαπάνες για την αγορά αγαθών και υπηρεσιών και εδώ έχουμε υγειονομικό υλικό, εμβόλια, δαπάνες για την κινητή ή σταθερή τηλεφωνία, ηλεκτροδότηση, ύδρευση, μετακινήσεις, δαπάνες για την καταβολή επιδοτήσεων, καταβολή τόκων, αγορά παγίων περιουσιακών στοιχείων. 
Οι σημαντικότερες υστερήσεις ως προς τις δαπάνες αυτές απαντώνται στις ακόλουθες κατηγορίες: Επιχορηγήσεις ΕΟΚΑ για προνοιακές παροχές, εγγυήσεις σε λοιπά φυσικά και νομικά πρόσωπα. Δεδομένου ότι το ακαθάριστο εγχώριο προϊόν σε τρέχουσες τιμές εκτιμάται στα 181 περίπου δισ. και εμφανίζεται αισθητά αυξημένο από εκείνο του προηγούμενου έτους, 10% ο δείκτης των ως άνω εξόδων Κρατικού Προϋπολογισμού, περίπου αυξημένος κατά 1% σε σχέση με τις προβλέψεις του Προϋπολογισμού. Δηλαδή, εδώ το ακαθάριστο εγχώριο προϊόν εμφανίζεται αισθητά αυξημένο από εκείνο του προηγούμενου έτους κατά 1%.
 Τα ευρήματα που προέκυψαν από τον έλεγχο μας, αφορούν και πάλι την πλημμελή  τήρηση των αρχών της καθολικότητας, της ειλικρίνειας και της ακρίβειας που διέπουν την κατάρτιση του προϋπολογισμού, καθόσον, δεν συμπεριελήφθησαν ορισμένα έξοδα σε συνδυασμό με την επανειλημμένη υποεκτίμηση των προβλέψεων του προϋπολογισμού ως προς το ύψος κάποιων επιμέρους εξόδων. Παραδείγματος χάρη. Η επιχορήγηση στον Εθνικό Οργανισμό Παροχής Υπηρεσιών Υγείας, εμφάνισε μια απόκλιση 125%. Επίσης, οι αποζημιώσεις που δίδονται λόγω δικαστικών αποφάσεων, εμφάνισαν μία απόκλιση 2000%.
 Ακολούθως, συνεχίζουμε με τα έσοδα από χρηματοοικονομικές συναλλαγές για τα οποία παρατηρούνται τα ακόλουθα:  Τα έξοδα χρηματοοικονομικών συναλλαγών ανήλθαν σε 1 τρις. 120 δισεκατομμύρια ευρώ και υπερέβησαν το στόχο του προϋπολογισμού κατά ποσοστό 52,62%. Δηλαδή, έχουμε μια αντίστοιχη αύξηση και των εσόδων και των εξόδων από χρηματοοικονομικές συναλλαγές. Αυτό, όπως είπαμε, οφείλεται στον επαναλαμβανόμενο χαρακτήρα του βραχυπρόθεσμου δανεισμού, μέσω repos. Εδώ, θα θέλαμε να γίνει η παρατήρηση, ότι, η αποτύπωση της πραγματικής εικόνας του νέου καθαρού βραχυπρόθεσμου δανεισμού, προϋποθέτει τον συμψηφισμό των λογαριασμών ταξινόμησης εσόδων - εξόδων και όχι τη μεμονωμένη αποτύπωση εξόδων ή αντίστοιχα εσόδων, η οποία όπως είδαμε και στις δύο περιπτώσεις υπερέβη το 1 τρις ευρώ. 
 Οι πληρωμές για δάνεια μηχανισμών στήριξης, υπερέβησαν την αρχική πρόβλεψη του προϋπολογισμού κατά ποσοστό 43,61%, λόγω πρόωρης εξόφλησης των δανείων του Διεθνούς Νομισματικού Ταμείου. Αντίστοιχα, τα χρεολύσια για τίτλους με σύμφωνο επαναγοράς για το ελεγχόμενο έτος ανήλθαν στα 1,08 τρις. ευρώ, το οποίο αντιστοιχεί σε ποσοστό 96,16%  των πληρωμών. 
Περαιτέρω, κλείνοντας εδώ για τα έξοδα, θα αναφερθούμε σε ένα καινούργιο κεφάλαιο που περιλαμβάνεται στη διαδήλωση από φέτος και με το οποίο  γίνεται ανάλυση συγκεκριμένων ειδικών θεμάτων.  Ένα πρώτο θέμα, λοιπόν, είναι η ανάλωση του αποθεματικού. Στον προϋπολογισμό, εγγράφεται  κατ’ έτος, ειδική πίστωση ως τακτικό αποθεματικό που χρησιμοποιείται αποκλειστικά για την κάλυψη άμεσων, αναπόφευκτων και επειγουσών δαπανών,  των οποίων η πρόβλεψη δεν ήταν εφικτή κατά την ψήφιση του προϋπολογισμού. Και εδώ γεννάται το ερώτημα. Οι πιστώσεις που προβλέφθηκαν στο αποθεματικό, χρησιμοποιήθηκαν για την κάλυψη αυτών των αναγκών; Πρέπει να πούμε, ότι η πίστωση αυτή ανέρχεται σε 700 εκατομμύρια ευρώ. Κατά την εκτέλεση του προϋπολογισμού, μεταφέρθηκαν πιστώσεις από το αποθεματικό σε φορείς της κεντρικής διοίκησης και συγκεκριμένα στα Υπουργεία Δικαιοσύνης, Υγείας και  Προστασίας του Πολίτη  παρέμεναν αδιάθετες. Και εδώ, γεννάται το ερωτηματικό γιατί να μεταφερθούν, εφόσον δεν χρησιμοποιήθηκαν;
 Περαιτέρω, η μεταφορά πιστώσεων στα Υπουργεία Εσωτερικών Υποδομών και Μεταφορών, Ναυτιλίας και Νησιωτικής Πολιτικής και Προστασίας του Πολίτη,  διενεργήθηκαν για λόγους οι οποίοι δεν δικαιολογούνται από τη χρήση του αποθεματικού. Δηλαδή, διενεργήθηκαν για κάλυψη αναγκών πάγιων και διαρκών, όπως παραδείγματος χάρη,  η χρηματοδότηση των πολιτικών κομμάτων και συνασπισμών κομμάτων, η εξόφληση μισθωμάτων, η συνεισφορά σε διεθνείς οργανισμούς παρελθόντων ετών ή έξοδα μετακίνησης προσωπικού.
 Το δεύτερο θέμα, με το οποίο ασχολήθηκε η διαδήλωση μας, αφορά το μητρώο δεσμεύσεων και τις ληξιπρόθεσμες υποχρεώσεις της κεντρικής διοίκησης. Κάθε φορέας γενικής κυβέρνησης, υποχρεούται να καταγράφει το σύνολο των υποχρεώσεών του στο μητρώο δεσμεύσεων. Τούτο αποτελεί ένα χρήσιμο εργαλείο για την παρακολούθηση, τον έλεγχο και την ορθή εκτέλεση των δαπανών, καθώς, την ακριβή και αξιόπιστη αποτύπωση όλων των δεσμεύσεων πληρωμών και υποχρεώσεων όλων των φορέων.
 ‘Όπως προκύπτει από το μητρώο δεσμεύσεων, το σύνολο των  υποχρεώσεων της Κεντρικής  Διοίκησης στις 31/12/21, ανήλθε στα 270 εκατομμύρια ευρώ, παρουσιάζοντας αύξηση σε ποσοστό 98,98 %έναντι του προηγούμενου έτους. 
Αντίστοιχα, το σύνολο των ληξιπρόθεσμων υποχρεώσεων κατά την ίδια ημερομηνία παρουσίασε αύξηση κατά 27%, σε σχέση με το προηγούμενο έτος. Η ελαχιστοποίηση των ληξιπρόθεσμων υποχρεώσεων προς τρίτους αποτελεί δεσμευτικό στόχο στο πλαίσιο της συμφωνίας της ενισχυμένης εποπτείας που ίσχυε κατά το έτος 2021 και συμβάλλει καθοριστικά στην εξυγίανση του προϋπολογισμού της κεντρικής διοίκησης. 
Σε σχέση, λοιπόν, με την τήρηση του μητρώου δεσμεύσεων, από τους φορείς της κεντρικής διοίκησης, παρατηρήθηκε πλημμελής τήρηση του από ορισμένους φορείς, όπως είναι το Υπουργείο Εθνικής Άμυνας, το Υπουργείο Προστασίας του Πολίτη, το Υπουργείο Ναυτιλίας και Νησιωτικής Πολιτικής, καθώς δεν περιλήφθηκαν δημοσιονομικές αναφορές που αποστέλλουν στο Γενικό Λογιστήριο του Κράτους το σύνολο των απλήρωτων υποχρεώσεων τους. Εδώ πρέπει να πω ότι δεν ήταν ακριβώς τα Υπουργεία στο σύνολό τους που ανέφερα, ήταν συγκεκριμένοι φορείς των Υπουργείων οι οποίοι αναφέρονται αναλυτικά στην διαδήλωση και για να μην σας κουράσω δεν τα αναφέρω ονομαστικά. Περαιτέρω, προκειμένου για εμπορικές συναλλαγές που εμπίπτουν στο πεδίο εφαρμογής Οδηγίας 2011/7/Ε.Ε., οι φορείς κεντρικής διοίκησης με εξαίρεση το Υπουργείο Ψηφιακής Διακυβέρνησης, δεν έχουν προβεί σε δημιουργία κατάλληλου μηχανισμού υπολογισμού και πρόβλεψης τόκων υπερημερίας και εξόδων είσπραξης υπέρ των δανειστών τους. Τέλος, σημειώνεται ότι ορισμένοι φορείς τηρούν το μητρώο δεσμεύσεων χειροκίνητα και όπως καταλαβαίνετε υπάρχουν πάρα πολλοί κίνδυνοι διαγραφής, παρεισφρήσεις λαθών και οτιδήποτε μπορεί να φανταστεί κανείς σχετικά με αυτό. 
Το τρίτο θέμα για το οποίο ασχοληθήκαμε είναι η εκτέλεση του προγράμματος δημοσίων επενδύσεων. Ο προϋπολογισμός δημοσίων επενδύσεων που χρηματοδοτεί το πρόγραμμα δημοσίων επενδύσεων, αποτελείται τόσο από τον αρχικό προϋπολογισμό όσο και από δύο συμπληρωματικούς προϋπολογισμούς και συνιστά τμήμα του ενιαίου κρατικού προϋπολογισμού. Τα κύρια έσοδά του προέρχονται από επιχορηγήσεις επενδύσεων. Το τυχόν έλλειμμα μεταξύ εσόδων - εξόδων καλύπτεται από δημόσιο δανεισμό. Από το οικονομικό έτος 2021, στους διαθέσιμους πόρους του προγράμματος δημοσίων επενδύσεων, προστίθενται και πόροι για την υλοποίηση έργων που θα χρηματοδοτηθούν από το Ταμείο Ανάκαμψης και Ανθεκτικότητας, αν και βέβαια τα αντίστοιχα εισπραχθέντα έσοδα ποσού 2,31 δισ. ευρώ έχουν καταγραφεί ως έσοδα του τακτικού προϋπολογισμού, στην κατηγορία των μεταβιβάσεων. Στη συνέχεια, βέβαια, διατέθηκαν στον προϋπολογισμό δημοσίων επενδύσεων. Ωστόσο, οι απολήψεις το Ταμείο Ανάκαμψης και Ανθεκτικότητας υστέρησαν έναντι των προβλέψεων. Αντίθετα, οι εισπράξεις επιχορηγήσεων επενδύσεων από την Ε.Ε. εμφανίζονται αυξημένες έναντι του προϋπολογισμού και κυρίως από το ταμείο περιφερειακής ανάπτυξης. Οι πληρωμές του προγράμματος δημοσίων επενδύσεων ανήλθαν σε περίπου 8,5 δισ. ευρώ και υστερούν έναντι των αρχικών προβλέψεων. Σημαντική υστέρηση σημείωσαν οι πληρωμές για έργα χρηματοδοτούμενα από εθνικούς πόρους. Αντίθετα οι πληρωμές για έργα χρηματοδοτούμενα από πόρους της Ε.Ε. σημείωσαν υπέρβαση κατά 1 δισ. ευρώ περίπου. Το υπόλοιπο των πιστώσεων του προϋπολογισμού δημοσίων επενδύσεων που παρέμεινε αδιάθετο στο τέλος του οικονομικού έτους ανήλθε στα 2,5 δισ. ευρώ περίπου. 
Όσον αφορά το ισοζύγιο των οικονομικών σχέσεων με την Ε.Ε. και με τους διεθνείς οργανισμούς, συμπεριλαμβανομένου και του ΝΑΤΟ, αναφέρονται τα ακόλουθα: Το αποτέλεσμα από μη χρηματοοικονομικές συναλλαγές πλην τόκων με την Ε.Ε. ανήλθε σε πλεόνασμα, το οποίο οφείλεται κυρίως στην επιστροφή ποσών από τις κεντρικές τράπεζες ευρωζώνης. Ειδικότερα, τα έσοδα αφορούν, όπως είπαμε, και από τις επιστροφές των ποσών από τις κεντρικές τράπεζες, από λήψεις για δράσεις μεταναστευτικών ροών, λοιπές τρέχουσες μεταβιβάσεις και επιχορηγήσεις επενδύσεων από κοινοτικά ταμεία. Οι δαπάνες αφορούν κυρίως σε αποδόσεις στην Ε.Ε. βάσει του ακαθάριστου εθνικού εισοδήματος και δασμούς. Το αποτέλεσμα από μη χρηματοοικονομικές συναλλαγές πλην τόκων με διεθνείς οργανισμούς ανήλθε σε έλλειμμα 143 εκατομμυρίων ευρώ και αφορά σε εισπράξεις προοριζόμενες για την εκτέλεση έργων κοινού ενδιαφέροντος και αφορούν κυρίως έργα στο πεδίο βολής Κρήτης και εισφορές σε διεθνείς οργανισμούς. 
	Ακολουθούμε με μια έκθεση που έγινε για το πρόγραμμα των αποκρατικοποιήσεων. Η ανώνυμη εταιρεία με την επωνυμία «Ταμείο Αξιοποίησης Ιδιωτικής Περιουσίας του Δημοσίου», η γνωστή ως ΤΑΙΠΕΔ, αποτελεί θυγατρική εταιρεία της ανώνυμης εταιρείας με την επωνυμία «Ελληνική Εταιρεία Συμμετοχών και Περιουσίας Α.Ε.», της ΕΕΣΥΠ,  όπως είναι γνωστή με τα ακρωνύμια. Έχει ως σκοπό, λοιπόν, την αξιοποίηση των περιουσιακών στοιχείων του κράτους, με πώληση, εκμίσθωση, παραχώρηση της χρήσης ή της εκμετάλλευσης και τιτλοποίησης των απαιτήσεων και το προϊόν, βεβαίως, όλων αυτών των δραστηριοτήτων, χρησιμοποιείται αποκλειστικά για την αποπληρωμή του δημοσίου χρέους. Κατά το έτος αναφοράς, εισπράχθηκαν 640 εκατομμύρια ευρώ και έχουν ολοκληρωθεί τέσσερα προγράμματα αξιοποίησης, ενώ βρίσκονται σε εξέλιξη δέκα. 
Με το επόμενο θέμα  που ασχολήθηκε η διαδήλωση, είναι οι δημόσιοι υπόλογοι. Εδώ διαπιστώθηκαν αδρανείς ή με ελάχιστες κινήσεις λογαριασμοί διαχείρισης ενσήμων και υλικού σε συγκεκριμένες δημόσιες οικονομικές υπηρεσίες, πρακτική που εγκυμονεί κινδύνους απώλειας και φθοράς των αντικειμένων των διαχειρίσεων αυτών. Κατά συνέπεια, οι αρμόδιες υπηρεσίες της κεντρικής διοίκησης, οφείλουν άμεσα να προβούν στην επίλυσή του.  Επίσης, από τον έλεγχο δείγματος των ετήσιων λογαριασμών χρηματικής διαχείρισης, διαπιστώθηκε η επί μακρόν μη τακτοποίηση των αντιτίμων, όπου κι εδώ, βέβαια, υπάρχει κίνδυνος αυτά να χαθούν, να καταστραφούν και κυρίως, ότι αυτά πρέπει να εν φαίνονται στον απολογισμό.
Μονάδες εσωτερικού ελέγχου. Η οργάνωση, στελέχωση και λειτουργία των μονάδων εσωτερικού ελέγχου των Υπουργείων, συνιστά σημαντική διαρθρωτική μεταρρύθμιση, η οποία θα συμβάλλει ουσιωδώς στην εγκαθίδρυση της δημοσιονομικής νομιμότητας και την αποτροπή σοβαρών δημοσιονομικών κινδύνων. Παρ’ όλες τις προσπάθειες και, κυρίως, τις πιέσεις, θα έλεγα, από την πλευρά του Ελεγκτικού Συνεδρίου, βρίσκονται στα σπάργανα οι προσπάθειες για τη δημιουργία υπηρεσιών εσωτερικού ελέγχου. 
Τέλος, θα πούμε για τα μνημόνια συνεργασίας μεταξύ του Υπουργείου Οικονομικών και των επιμέρους φορέων της κεντρικής διοίκησης. Η σύναψη τους προβλέπεται με ένα νόμο του ‘21 και αποσκοπεί στη διασφάλιση της ομαλής εκτέλεσης του προϋπολογισμού. Εδώ, εντοπίστηκε αδυναμία αναφορικά με την τήρηση της ημερομηνίας της 15ης Ιανουαρίου του έτους αναφοράς, για τη σύναψη μνημονίων συνεργασίας με τους φορείς κεντρικής διοίκησης, με αποτέλεσμα, να τίθεται σε κίνδυνο η ορθή παρακολούθηση των τριμηνιαίων στόχων εκτέλεσης του προϋπολογισμού, των αποκλίσεων και των διορθωτικών δράσεων.
Συνεχίζουμε σχετικά με το αποτέλεσμα εκτέλεσης του προϋπολογισμού. Τα αποτελέσματα του κρατικού προϋπολογισμού από δραστηριότητες, πλην χρηματοοικονομικών συναλλαγών, διαμορφώθηκε σε έλλειμμα ποσού 14,50 δισ. ευρώ, ενώ αναμενόταν έλλειμμα μεγαλύτερο. Η υπέρβαση των εισπραχθέντων εσόδων κατά ποσό μεγαλύτερο εκείνο της υπέρβασης των πληρωμών σε σχέση με τα προϋπολογισθέντα, είχε ως αποτέλεσμα, την επίτευξη μικρότερου ελλείμματος, κατά 342 εκατομμύρια ευρώ. 
Το αποτέλεσμα του κρατικού προϋπολογισμού από χρηματοοικονομικές συναλλαγές, διαμορφώθηκε σε πλεόνασμα ποσού 16,58 δισ. ευρώ, ενώ σύμφωνα με τον προϋπολογισμό, αναμενόταν πλεόνασμα ποσού 5,80 δισ. ευρώ. Η διαφορά αυτή των 10,5 περίπου δισεκατομμυρίων ευρώ, οφείλεται στην αύξηση του καθαρού δανεισμού. 
Ακολουθούν οι παρατηρήσεις του Ελεγκτικού Συνεδρίου επί του ισολογισμού. Από το Γενικό Λογιστήριο του Κράτους καταρτίζονται κατ’ έτος οι ακόλουθες χρηματοοικονομικές καταστάσεις: κατάσταση χρηματοοικονομικής θέσης ή ισολογισμός στις 31/12/21, κατάσταση χρηματοοικονομικής επίδοσης του κράτους, κατάσταση ταμειακών ροών, κατάσταση μεταβολών καθαρής θέσης πολιτών. Επιπλέον, συνοδεύεται από το προσάρτημα, με το οποίο  παρέχονται όλες οι επιπλέον πληροφορίες που απαιτούνται για την κατανόηση των εν λόγω χρηματοοικονομικών καταστάσεων της κεντρικής διοίκησης. 
Τώρα, γιατί θέλουμε τον ισολογισμό. Ο ισολογισμός παρέχει πληροφορίες για τη σύνθεση του ενεργητικού και του παθητικού, καθώς και για το ύψος και τη δομή του καθαρού ενεργητικού του δημοσίου. 



 Οι πληροφορίες αυτές ικανοποιούν τις ανάγκες για λογοδοσία και βοηθούν τους χρήστες να εκτιμήσουν την ικανότητα του δημοσίου, να ανταποκριθεί στις υποχρεώσεις του αλλά και να προβλέψουν τόσο τις μελλοντικές δανειακές του ανάγκες, όσο και την ικανότητά του να αντλήσει τα απαραίτητα κεφάλαια.
 Εδώ έχουμε ένα μείζον θέμα που είναι η λογιστική μεταρρύθμιση, η οποία έχει ξεκινήσει, πλην όμως, δεν έχει υλοποιηθεί ή δεν έχει υλοποιηθεί στο βαθμό που απαιτείται. Η λογιστική μεταρρύθμιση της Γενικής Κυβέρνησης τμήμα της οποίας αποτελεί η  Κεντρική Διοίκηση θεσμοθετήθηκε το πρώτον, με το νόμο 4270/14. Στη συνέχεια, εκδόθηκε το 2018 ένα Προεδρικό Διάταγμα με το οποίο εισήχθη το νέο λογιστικό πλαίσιο της Γενικής Κυβέρνησης, σύμφωνα με τα διεθνώς κρατούντα λογιστικά πρότυπα. 
Σκοπός της μεταρρύθμισης αυτής είναι η προαγωγή της ευχερούς κατανόησης των δημοσίων λογαριασμών, από ένα ευρύτερο κοινό και της συνγκρισιμότητάς τους με τα αντίστοιχα στοιχεία των υπολοίπων ευρωπαϊκών χωρών. 
Λόγω της πολυπλοκότητας και των ιδιαίτερων απαιτήσεων του εγχειρήματος, προβλέφθηκε ότι θα εφαρμοστεί σταδιακά στη μεν  Κεντρική Διοίκηση από 1/1/2019 και στη Γενική Κυβέρνηση από 1/1/2023  ήδη όμως έχει παραταθεί και πλέον προβλέπεται από 1/1/2025. Στο πλαίσιο αυτό για τη σταδιακή εφαρμογή, εκδόθηκε η λογιστική πολιτική για την πρώτη εφαρμογή, με αντικείμενο την κατάρτιση και παρουσίαση των χρηματοοικονομικών καταστάσεων κατά τη μεταβατική περίοδο.
 Το έργο αυτό έχει ενταχθεί προς χρηματοδότηση, στο Ταμείο Ανάκαμψης και Ανθεκτικότητας και υλοποιείται με πέντε υποέργα από τα οποία το  υποέργο 2 αφορά στο νέο σύστημα πληροφορικής το γνωστό Gov-ERΤ. Το  χρονοδιάγραμμα εκτέλεσης των  υποέργων 2 έως 5, προβλέπει ως καταληκτική ημερομηνία εκτέλεσής του  το τέλος του 2025. Ωστόσο, η εκπαίδευση ως δράση θα συνεχιστεί μετά το τέλος του 2025 και εδώ γεννάται το ερώτημα, πότε θα εφαρμοστεί η λογιστική μεταρρύθμιση την 1/1/ 2025. Παρόλα αυτά όμως έχει παρατηρηθεί σημαντική καθυστέρηση, όχι μόνο στην πλήρη εφαρμογή του νέου λογιστικού πλαισίου αλλά και στη μεταβατική.
 Επισημαίνεται ότι στις υποβληθείσες χρηματοοικονομικές καταστάσεις και στο σχετικό προσάρτημα, δεν περιέχεται γνωστοποίηση της προόδου που επιτεύχθηκε κατά την περίοδο αναφοράς, σε σχέση με την αμέσως προηγούμενη χρήση, σχετικά με την κατά περίπτωση προσαρμογής  στις  απαιτήσεις νέας λογιστικής πολιτικής. Ούτε γίνεται επίκληση συγκεκριμένης χρονολογίας, έστω κατ’ εκτίμηση, που θα ολοκληρωθεί η ανωτέρω προσαρμογή. 
Και τώρα θα δούμε τον ισολογισμό, περιουσιακά στοιχεία μη κυκλοφορούντα  εν σώματα άυλα. Σύμφωνα με τη λογιστική πολιτική, για την πρώτη εφαρμογή που ήδη σας ανέφερα τα ενσώματα και άυλα πάγια στοιχεία που αποκτώνται κατά τη μεταβατική περίοδο καταχωρούνται με τους προβλεπόμενους λογαριασμούς, πλην όμως μεταφέρονται στον ισολογισμό της περιόδου αναφοράς ως έξοδα. 
Κατά το 2021, δεν διαπιστώθηκε ότι υφίσταται μηχανισμός συστηματικής αναγνώρισης αποτίμησης και καταγραφής όλων των ενσώματων και αύλων πάγιων στοιχείων, λόγω ελλείψεως των απαραίτητων λογιστικών αρχείων των μητρώων.
 Κατόπιν αυτού, η Κεντρική Διοίκηση δεν είναι επί του παρόντος σε θέση να αναγνωρίσει και αποτιμήσει, το μεγαλύτερο μέρος των περιουσιακών στοιχείων που έχει στον έλεγχό της. Η έλλειψη αποτύπωσης αξίας όλων των ενσώματων επηρεάζει αρνητικά τη συνολική αξία των περιουσιακών στοιχείων της κεντρικής διοίκησης, καθώς και την καθαρή θέση πολιτών. 
Στο λογαριασμό «Επενδύσεις σε ελεγχόμενες οντότητες συγγενείς και κοινοπραξίες», παρακολουθούνται οι οντότητες τις οποίες η  κεντρική διοίκηση κατέχει άνω του 50% των δικαιωμάτων ψήφου, ή ασκεί ουσιώδη επιρροή καθώς και οι  κοινοπραξίες  δηλαδή, όταν τα μέρη ασκούν από κοινού τον έλεγχο. Σε αυτά δεν σημειώθηκαν σημαντικές μεταβολές. 
Στα λοιπά χρηματοοικονομικά στοιχεία, περιλαμβάνονται επειδή οι επενδύσεις της Κεντρικής Διοίκησης σε οντότητες  δεν εμπίπτουν στην προηγούμενη κατηγορία, συμμετοχές σε διεθνείς οργανισμούς, μακροπρόθεσμους τίτλους και λοιπά δάνεια. 
Επισημαίνεται ότι αναγνωρίστηκε ως ανακτήσιμο ένα μέρος της επιστρεπτέας προκαταβολής που είχε χορηγηθεί σε επιχειρήσεις, λόγω της πανδημίας και το ποσό αυτό ανέρχεται σε 2,90 δισεκατομμύρια ευρώ. 
Παρατηρείται, περαιτέρω ότι η  μέτρηση των λοιπών μακροπρόθεσμων τίτλων και των λοιπών μακροπρόθεσμων δανείων, πραγματοποιήθηκε σύμφωνα με τη λογιστική πολιτική της 31/12/2018. 
Δηλαδή και εδώ δεν εφαρμόστηκε η λογιστική πολιτική για την πρώτη εφαρμογή. Επιπλέον επίσης, δεν γνωστοποιείται στο προσάρτημα ποια πρόοδος έχει γίνει με όλα αυτά.
Τα ταμειακά διαθέσιμα τώρα και τα ισοδύναμα, που αναγνωρίστηκαν κατά την ημερομηνία της αναφοράς, πληρούν τις προϋποθέσεις της λογιστικής πολιτικής για την πρώτη εφαρμογή. Όσον αφορά το υπόλοιπο των ταμειακών διαθεσίμων που τηρούνται στην Τράπεζα της Ελλάδος, διαπιστώθηκε μια διαφορά ποσού 36 εκατομμυρίων ευρώ μεταξύ των λογαριασμών των διαθεσίμων της γενικής λογιστικής και του υπολοίπου των λογαριασμών της Τράπεζας Ελλάδος. Δηλαδή, εδώ έχουμε ένα πλεόνασμα το οποίο δεν δικαιολογείται όμως από το γενικό λογιστήριο πώς προέκυψε. 
Συνεχίζουμε με τις απαιτήσεις για τις απομειώσεις των σωρευμένων απαιτήσεων στις 31/12/21 προσδιορίστηκε ο μέσος όρος επιλεξιμότητας των ετών 2017 - 2021. Το συνολικό ποσό των απομειώσεων ποσού 115 δισ. ευρώ, στα οποία συμπεριλαμβάνονται και οι απαιτήσεις των τελωνείων, επιβαρύνει την καθαρή θέση των πολιτών. Ενδεικτικά αναφέρεται ο συντελεστής εισπραξιμότητας, για μεν τις απαιτήσεις από τακτικούς φόρους ακίνητης περιουσίας είναι 29%, για το φόρο εισοδήματος είναι 11,60% και για τα πρόστιμα από ποινές καταλογισμούς και λοιπά, είναι μόλις 0,40%. Δηλαδή, αντιλαμβάνεστε πόσο μεγάλη απομείωση όλων των απαιτήσεων αυτών υπάρχει. 
Συνεχίζουμε με τις πληρωτέες υποχρεώσεις. Οι πληρωτέες υποχρεώσεις ανήλθαν κατά την περίοδο αναφοράς σε 13,50 δισ. ευρώ, σημειώνοντας αύξηση 950 εκατομμύρια έναντι του προηγούμενου έτους. Η αύξηση αυτή οφείλεται κυρίως στην αύξηση των υποχρεώσεων από δεδουλευμένους τόκους. Η επιμέτρηση των πληρωτέων υποχρεώσεων, δεν πραγματοποιήθηκε πάλι σύμφωνα με την λογιστική πολιτική για την πρώτη εφαρμογή σε δεδουλευμένη βάση. 
Περαιτέρω, όσον αφορά τις υποχρεώσεις που περιλαμβάνονται στο μητρώο δεσμεύσεων δεν κατέστη δυνατή η συμφωνία των ποσών τους με τα αντίστοιχα υπόλοιπα του μητρώου, λόγω ελλιπούς τεκμηρίωσης από το γενικό λογιστήριο του κράτους. Θα πρέπει δηλαδή εδώ η διοίκηση να εντείνει τις προσπάθειές της, ώστε να μην υπάρχουν ατεκμηρίωτα ποσά στις χρηματοοικονομικές καταστάσεις. 
Τέλος, επισημαίνεται ότι τα παράγωγα χρηματοοικονομικά μέσα, κατ’ εξαίρεση επιμετρήθηκαν κατά την ημερομηνία αναφοράς σύμφωνα με τη λογιστική πολιτική για την πρώτη εφαρμογή, στην εύλογη αξία τους. Μειωμένη δηλαδή, λόγω της αύξησης του κυμαινόμενου επιτοκίου δανεισμού. Δηλαδή, βλέπουμε ότι όλα αυτά γίνονται κάπως επιλεκτικά, με την έννοια ότι κάπου έχει προσπαθήσει η διοίκηση και έχει εφαρμόσει τη λογιστική. Κάπου που είναι ίσως πιο πολύπλοκα, δεν έχει προχωρήσει. Νομίζω όμως, ότι πολύ σύντομα όλα θα επιτευχθούν. 
Τώρα θα πούμε λίγα λόγια για το χρέος της κεντρικής διοίκησης. Το δημόσιο χρέος κεντρικής διοίκησης ως ποσοτικό μέγεθος αυξήθηκε και μάλιστα, κατά ποσοστό 3,84%. Το ακαθάριστο όμως εγχώριο προϊόν σε τρέχουσες τιμές, εκτιμάται για το έτος σε 181,68 και εμφανίζεται αισθητά αυξημένο σε σχέση με την αναθεωρημένη εκτίμηση κατά το προηγούμενο έτος. Επακόλουθο αυτού είναι ο δείκτης χρέους προς ακαθάριστο εγχώριο προϊόν, να βελτιωθεί κατά την περίοδο αναφοράς το 2021, καθώς ανήλθε σε ποσοστό 213,82%, 213% έναντι 226% που ήταν το 2020. Βέβαια, δεν πρέπει να παραγνωρίζουμε ότι εξακολουθεί να παραμένει αρκετά υψηλό, περίπου το διπλάσιο. Κύρια χαρακτηριστικά του δημοσίου χρέους είναι, το μεσοσταθμικό κόστος εξυπηρέτησης του χρέους το έτος 2021 σε ταμειακή βάση ανήλθε σε 1,57%, ενώ το 2020 ήταν 1,72%. Η μεσοσταθμική διάρκεια του διαμορφώθηκε σε 18,7 έτη, ενώ το 2020 ήταν 19,43 έτη. 
	Τέλος, η συμμετοχή των υποχρεώσεων κυμαινόμενου επιτοκίου στο σύνολο του χαρτοφυλακίου δημοσίου χρέους, μειώθηκε στο 1,05%. Οι μικτές χρηματοδοτικές ανάγκες του Κρατικού Προϋπολογισμού ανάγονται σε 14,20% του ΑΕΠ. Η αυξημένη εκδοτική δραστηριότητα είχε ως στόχο την περαιτέρω ομαλοποίηση του προφίλ λήξεων του δημοσίου χρέους, καθώς και την ομαλή κάλυψη των πρόσθετων χρηματοδοτικών αναγκών που προέκυψαν για την καταπολέμηση της πανδημίας και η συνέχιση του έκτακτου προγράμματος αγοράς τίτλων της Ευρωπαϊκής Κεντρικής Τράπεζας με συμμετοχή των ελληνικών κρατικών χρεογράφων, συνέβαλε στη διατήρηση του κόστους δανεισμού σε χαμηλά επίπεδα. 
Σχετικά με τις προβλέψεις, οι οποίες πρέπει να υπάρχουν σε χρηματοοικονομικές καταστάσεις. Δεν αναγνωρίστηκαν προβλέψεις για τους σημαντικότερους χρηματοοικονομικούς κινδύνους, όπως είναι οι καταπτώσεις εγγυήσεων, καθώς δεν έχει αναπτυχθεί από την κεντρική διοίκηση λογιστικό σύστημα, που να περιλαμβάνει αντίστοιχα μητρώα παρακολούθησης ζημιών και υποχρεώσεων, όπως επιτάσσει η λογιστική πολιτική. Εδώ αναφέρεται ενδεικτικά το ανεξόφλητο υπόλοιπο των δανείων που έχουν δοθεί με εγγύηση του ελληνικού δημοσίου, καθώς και κάποιες υποχρεώσεις της ΕΤΑΔ, της εταιρείας της ακίνητης περιουσίας του δημοσίου, κατά τις οποίες εκκρεμούν δικαστικές και διαιτητικές αποφάσεις ύψους 570 εκατομμυρίων. 
Όσον αφορά τις εγγυήσεις της κεντρικής διοίκησης, το ανεξόφλητο υπόλοιπο δανείων που έχουν δοθεί με την εγγύηση του Ελληνικού Δημοσίου ανήλθε την 31/12/2021 στο ποσό των 28 δις περίπου ευρώ. Αυξημένο κατά ποσοστό 102% σε σχέση με το προηγούμενο έτος. Στο υπόλοιπο περιλαμβάνονται κυρίως εγγυήσεις συνολικού ποσού 18,56 δισεκατομμύρια ευρώ σε τιτλοποιήσεις απαιτήσεων πιστωτικών ιδρυμάτων στο πλαίσιο του προγράμματος «ΗΡΑΚΛΗΣ». Οι εγγυήσεις αυτές εμπεριέχουν δημοσιονομικούς κινδύνους που πηγάζουν από το ενδεχόμενο κατάπτωσης της εγγύησης, ενώ εφαρμόζονται στο πλαίσιο προγραμμάτων με σκοπό τη μείωση των μη εξυπηρετούμενων ανοιγμάτων των χρηματοπιστωτικών ιδρυμάτων. 
Κατάσταση χρηματοοικονομικής επίδοσης του κράτους. Με την κατάσταση αυτή παρέχονται πληροφορίες για τις πηγές εσόδων και τον τρόπο διαχείρισης των εξόδων, δημιουργία χρηματικών διαθεσίμων και εξυπηρετούν βεβαίως τη λογοδοσία. Το καθαρό έλλειμμα ανήλθε σε 11,92 δισεκατομμύρια ευρώ, μειωμένο κατά 47,23%, σε σχέση με το προηγούμενο έτος. 
Ακολουθεί η κατάσταση ταμειακών ροών, η οποία όπως είπαμε είναι μια από τις χρηματοοικονομικές καταστάσεις που συνοδεύουν τον απολογισμό και με τις οποίες παρέχονται πληροφορίες για τις ταμειακές εισροές και τον τρόπο άντλησης των χρηματικών διαθεσίμων και τη χρησιμοποίησή τους. Στην κατάσταση ταμειακών ροών εντοπίστηκαν λάθη και παραλείψεις στην τροποποίηση και επανυποβολή των οποίων, το Γενικό Λογιστήριο του Κράτους προέβη, κατόπιν υποδείξεων του Ελεγκτικού Συνεδρίου, στο πλαίσιο της συναινετικής διαδικασίας που ακολουθείται. Συγκεκριμένα, ένα ποσό 2,8 δισεκατομμύρια ευρώ, που αφορούσε τα ειδικά τραβήχτηκα δικαιώματα δεν είχε καταγραφεί. Επίσης, στην ίδια κατάσταση εντοπίστηκαν επιμέρους κονδύλια που δεν κατέστη δυνατό να επιβεβαιωθούν, όπως είναι διαθέσιμα εξ απογραφής κ.λπ. από λειτουργικές δραστηριότητες. 
Τέλος, όσον αφορά την κατάσταση μεταβολών καθαρής θέσης πολιτών. Η καθαρή θέση πολιτών στις 31/12/2021, παρουσιάζει έλλειμμα 352,18 δισ. ευρώ, το οποίο είναι αυξημένο κατά 11, 61 δισεκατομμύρια ευρώ σε σχέση με εκείνη της 1/1/2021. Η επιβάρυνση αυτή αντανακλά το καθαρό έλλειμμα, λόγω των υψηλών εγχώριων μεταβιβάσεων, των σημαντικών απομειώσεων των απαιτήσεων και της αγοράς παγίων στοιχείων. 
Τέλος, επισημαίνεται ότι στο κονδύλι «διαφορές απογραφής» εμφανίζεται ένα ποσό 147 εκατομμυρίων ευρώ, το οποίο επίσης παρέμεινε ατεκμηρίωτο. 
Κατόπιν όλων αυτών και δεδομένου ότι η Ολομέλεια έκρινε ότι αυτές οι παρατηρήσεις που είδαμε είναι οριακές, με τη σύμφωνη γνώμη του Γενικού Επιτρόπου της Επικρατείας του Ελεγκτικού Συνεδρίου, αποφάνθηκε υπέρ της ορθότητας και αξιοπιστίας του απολογισμού εσόδων και εξόδων του κράτους του οικονομικού έτους 2021, καθώς και του ισολογισμού του κράτους και των λοιπών χρηματοοικονομικών καταστάσεων της κεντρικής διοίκησης.




Παράλληλα, διατύπωσε τη σύσταση για ανάληψη των κατάλληλων δράσεων επίσπευσης λογιστικής μεταρρύθμισης, ώστε να διασφαλιστεί η τήρηση της 1/1/2025, ως η ημερομηνία, όπου η κεντρική διοίκηση θα έχει υιοθετήσει στο σύνολό της το νέο λογιστικό πλαίσιο. 
Σας ευχαριστώ για την προσοχή σας και την υπομονή σας.
Είμαι στη διάθεσή σας για οποιαδήποτε άλλη διευκρίνιση. 
Ευχαριστώ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Και εμείς ευχαριστούμε την Αντιπρόεδρο του Ελεγκτικού Συνεδρίου κυρία Ντούνη.
Το λόγο έχει ζητήσει ο κ. Υπουργός, δια ολίγου. Ορίστε.
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Οικονομικών): Ευχαριστώ θερμά. 
Καταρχήν, ευχαριστώ την κυρία Πρόεδρο και να πω ότι υπάρχει άριστη συνεργασία του Ελεγκτικού Συνεδρίου με το Γενικό Λογιστήριο του Κράτους. 
Πραγματικά, ο Ισολογισμός του 2021 ήταν δύσκολος, καθώς είχαμε πληθώρα μέτρων για την πανδημία. Ήταν πολύ δύσκολο και ο Ισολογισμός και ο Απολογισμός να καταγραφούν. Προφανώς, συμμορφωθήκαμε με τις υποδείξεις του Ελεγκτικού Συνεδρίου και θα δείτε ότι ο Ισολογισμός και Απολογισμός του 2022 είναι σημαντικά βελτιωμένος, λαμβάνοντας υπόψη όλες αυτές τις παρατηρήσεις.
Όμως, θα τα πω και στην επόμενη συνεδρίαση.
Να πω δυο λόγια για το θέμα που θέσατε επί της Αεροπορίας Αιγαίου, της AEGEAN. Τον Ιούνιο του 2021, δόθηκε κρατική ενίσχυση στην Αεροπορία Αιγαίου -ως γνωστόν, μετά από έγκριση της Ευρωπαϊκής Επιτροπής DIGCOMP (Digital Competences Framework) του Δεκεμβρίου του 2020-  120 εκατομμύρια ευρώ. 
Με πρωτοβουλία της ελληνικής Κυβέρνησης, χωρίς αυτό να απαιτείται από την DIGCOMP, βάλαμε έναν όρο ότι το δημόσιο δικαιούται τίτλους απόκτησης μετοχών, τα λεγόμενα warrants,  σε τιμή άσκησης -ήταν υπό το άρτιο- 320 ευρώ η μετοχή. Όταν μπήκε, τον Ιούνιο του 2020, αυτή η διάταξη μέσα στον νόμο, ποιος ήταν ο στόχος; Αν βελτιωθεί η πορεία της εταιρείας, ένα μέρος των χρημάτων που δώσαμε -σε καμία περίπτωση όλα, ποτέ δεν είπαμε όλα - να τα λάβουμε πίσω. 
Μάλιστα, τη στιγμή που δώσαμε –για να έχετε λίγο και το ιστορικό- μέχρι και πριν από την πανδημία, αν δείτε την τιμή της μετοχής της AEGEAN ήταν γύρω στα 7 ευρώ. Τη στιγμή που πήραμε τα warrants, τον Ιούνιο του 2021, η τιμή ήταν 5,5 ευρώ. Ποια ήταν η αποτίμηση των warrants και που αναμέναμε να λάβουμε; Ήταν 5,5 , μείον 3,20 που ήταν η τιμή άσκησης, επί 10,3 εκατομμύρια warrants, ήταν 23,8 εκατομμύρια εκείνη τη στιγμή η αξία που πήραμε και αναμέναμε, αν έμενε εκεί η τιμή της μετοχής, 23,8 θα λαμβάναμε σήμερα. Αν πήγαινε στα 7 ευρώ, που ήταν πριν την κρίση, θα παίρναμε γύρω στα  50 με 60 εκατομμύρια.
Πού έφτασε η τιμή της μετοχής; Πριν από 2 μήνες, σημείωσε ιστορικό ρεκόρ που ποτέ δεν μπορούσε να φτάσει η τιμή της μετοχής της AEGEAN. Η αγοραία τιμή είναι γύρω στα 11,5 ευρώ –τιμή που γίνεται, αυτήν τη στιγμή, η άσκηση. Άρα,  3,20 που ήταν υπό το άρτιο, με 11,5 ευρώ, εισπράττουμε τη διαφορά, επί 10,3 warrants,  85,4 εκατομμύρια. Ενώ, περιμέναμε 30 έως 60 εκατομμύρια –έτσι, για να έχουμε μια τάξη μεγέθους. 
Στα 85,4 έγινε, αυτή τη στιγμή, το αίτημα άσκησης και θα εισπραχθούν το επόμενο ακριβώς διάστημα, από την AEGEAN προς εμάς. Και ενώ περιμέναμε πολύ λιγότερα. Αυτή είναι η αλήθεια. 
Σε καμία άλλη κρατική ενίσχυση, την περίοδο του Covid, δεν τέθηκε τέτοιος όρος warrants, σε καμία εταιρεία -ούτε τουρισμού, ούτε θαλάσσιων μεταφορών- ενώ, θυμάστε πόσες ενισχύσεις δίναμε. Ήταν η μόνη περίπτωση που προσέξαμε και βάλαμε έναν τέτοιον όρο και ήταν από τις πρώτες ενισχύσεις. Σε άλλες αεροπορικές, που έκαναν άλλες χώρες, δεν υπήρχαν τέτοιοι όροι. 
Ευτυχώς, η πορεία της μετοχής και της εταιρείας πήγε ανέλπιστα καλά -θέλω να το πω-  πολύ πιο πάνω από ότι ήταν πριν από την κρίση και εισπράττουμε πολλά περισσότερα από ό,τι αναμέναμε.  Αυτή είναι η αλήθεια.
Τώρα, στο ερώτημα που τίθεται: Το δικαίωμα, βάσει του νόμου, μπορούσες να το εισπράξεις 2 έτη μετά την καταβολή της ενίσχυσης. Δηλαδή, άρχισε να τρέχει ο χρόνος, που μπορούσαμε να το ασκήσουμε, από 3 Ιουλίου του 2023 - πιο πριν δεν μπορούσες να το ασκήσεις. Και μπορείς να το ασκήσεις μέχρι 3 Ιουλίου του 2026. Αν δεν το ασκήσεις μέχρι 3 Ιουλίου του 2026, μετά χάνεται. Εισπράττουμε μηδέν.
Το ερώτημα είναι, είναι σωστή η στιγμή που το ασκούμε τώρα ή θα έπρεπε να περιμένουμε; Να πω δύο στοιχεία. Πρώτον, η τιμή της μετοχής σημείωσε ρεκόρ και τις προηγούμενες 15-20 μέρες έπεφτε, γιατί είχαμε τις εξελίξεις στο Ισραήλ και γενικά υπήρχε μια αναταραχή στις αεροπορικές. Οπότε, εμφανίστηκε ένας κίνδυνος να χάσουμε. Να πω ότι η τιμή άσκησης λαμβάνει υπόψη το μέσο όρο των τελευταίων 60 ημερών, οπότε λαμβάνει υπόψη και την υψηλή περίοδο που είχαμε τον Αύγουστο - Σεπτέμβριο. Άρα, φάνηκε ότι υπήρχε ένας κίνδυνος να χάσουμε χρήματα λόγω των γεωπολιτικών εξελίξεων. 
Δεύτερον, ήταν ιστορικό ρεκόρ. 
Τρίτον, έχουν αυξηθεί τα επιτόκια. Οπότε, αν περιμένεις ένα χρόνο θα πρέπει η τιμή να είναι 4% πάνω από τη σημερινή για να πεις ότι έβγαλα τα ίδια χρήματα. Άρα, σε μια περίοδο αυξανόμενων επιτοκίων όταν έχει φτάσει σε ιστορικά ρεκόρ η τιμή είναι εύλογο να πεις ότι πιθανότατα αν περιμένω μπορεί να βγω χαμένος σε σχέση με το να ασκήσω τώρα. Παίρνεις ρίσκο αν περιμένεις. Ενώ τώρα έχεις σίγουρα τα 85 εκατομμύρια. Νομίζω ότι ήταν εύλογο με το που άνοιξε το δικαίωμα εφόσον υπάρχει θετικό αποτέλεσμα από το ελληνικό δημόσιο το γρηγορότερο να εισπράξει αυτά τα χρήματα, γιατί υπάρχει αβεβαιότητα για το μέλλον. Κανείς δε γνωρίζει αν η τιμή της μετοχής θα πάει πάνω ή κάτω από 11,5 στο μέλλον. 
Από τη στιγμή, λοιπόν, που ανοίγει το δικαίωμα άσκησης και βλέπεις ένα τέτοιο όφελος για το ελληνικό δημόσιο θεωρήσαμε ότι δεν θα ήταν σωστό να μην το ασκήσουμε και να περιμένουμε και να πάρουμε το ρίσκο να πάρουμε λιγότερα στο μέλλον. Ευχαριστώ.
ΚΩΤΣΟΣ ΓΕΩΡΓΙΟΣ (Πρόεδρος της Επιτροπής): Το λόγο έχει ο κ. Κουκουλόπουλος.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Ευχαριστώ, κ. Πρόεδρε. Αν ισχύουν, κ. Υπουργέ, αυτές οι επιφυλάξεις με αναφορά στο ρίσκο, τότε πρέπει να αναθεωρήσετε κατά 30% τις προβλέψεις του Προϋπολογισμού, ο οποίος, βασίζεται λογικά σε μια φυσιολογική εξέλιξη προς το θετικότερο του τουρισμού, κατά συνέπεια και της αεροπορικής κίνησης. 
Δεν είμαστε ούτε traders, ούτε Μαντείο των Δελφών, ούτε σύμβουλοι επιχειρήσεων για να ξέρουμε που θα είναι η μετοχή της AEGEAN. Ούτε συστήνουμε σε κανέναν να αγοράσει μετοχές, γιατί θα ανέβουν. Η λογική λέει ότι όταν έχω τρία χρόνια μπροστά μου και λογικά έχουμε συμφωνήσει στο Προσχέδιο Προϋπολογισμού, δεν υπήρξε αντιπαράθεση στην ρεαλιστική πρόβλεψη ότι αναμένουμε ο τουρισμός μας να πάει καλύτερα ποσοτικά. Είναι ενδιαφέρουσα κουβέντα για το ποιοτικό του σκέλος και από την κυβέρνηση και από τα κόμματα. 
Άρα, η λογική λέει ότι λίγη υπομονή, όταν μάλιστα έχω ένα περιθώριο τριών ετών δε θα πείραζε για να πάρει τα δικαιώματα του στο ακέραιο το δημόσιο. Ευχαριστώ.
ΚΩΤΣΟΣ ΓΕΩΡΓΙΟΣ (Πρόεδρος της Επιτροπής): Το λόγο έχει ο κ. Μαμουλάκης.
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας): Ευχαριστώ, κ. Πρόεδρε. Επειδή μιλάμε για τις αερομεταφορές και για το συγκεκριμένο έτος το δύσκολο της πανδημίας, τι συνέβη με την άλλη εταιρεία αερομεταφορών που και αυτή επιδοτήθηκε με μη επιστρεπτέα που δεν είναι εισηγμένη και δεν προχωρήσατε σε αντίστοιχη κίνηση; Αναφέρομαι στη Sky Express. 
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Οικονομικών): Νομίζω δεν έχει γίνει ακόμα επιχορήγηση. Η Ellinair νομίζω έχει λάβει χωρίς επιστροφή ένα ποσό. Δεν θέλω να πω κάτι που είναι λανθασμένο. 
Στην AEGEAN που ήταν ο μεγαλύτερος  αερομεταφορέας βάλαμε αυτόν τον όρο μετά και ήταν και η πρώτη που έλαβε την ενίσχυση. Μετά όπως εξελισσόταν η πανδημία πήγαμε σε πολύ μεγαλύτερα lockdown που κάνεις δεν τα περίμενε και δεν υπήρχαν μετά τέτοιοι όροι. Μόνο στην  AEGEAN έχει μπει και γι’ αυτό παίρνουμε πίσω αυτά τα χρήματα. 
Να πω ότι μετά όλες οι χώρες, σε όλες τις αερομεταφορές όταν τους έχει κλείσει με κρατική εντολή εφαρμόσαμε σχήματα ενίσχυσης αντίστοιχα με το δικό μας που ήταν αναλογικά της απώλειας κερδών και της ζημιάς, όλες οι χώρες κατά συρροή. Οπότε, στο μεγαλύτερο ποσό που δώσαμε εφαρμόσαμε αυτό το σύστημα και σήμερα το 71% του ποσού γυρίζει πίσω επειδή πήγε καλά η εταιρεία. 
Τώρα, στο ερώτημα γιατί να μην περιμένουμε, κάποιος πρέπει να διασφαλίσει το ελληνικό δημόσιο ότι στην επόμενη τριετία η τιμή θα αυξηθεί περαιτέρω και πάνω από το κόστος δανεισμού, πάνω από 4%. Ναι, σίγουρα περιμένουμε τον τουρισμό να πηγαίνει καλύτερα, αλλά η τιμή μιας μετοχής εξαρτάται από πάρα πολλούς παράγοντες, από τον ανταγωνισμό και χίλια δύο πράγματα. Επομένως, δεν είναι καθόλου βέβαιο ότι η τιμή μιας μετοχής θα αυξηθεί στο μέλλον. Είναι πολύ ευνόητο αυτό που λέμε. Θεωρούμε ότι σε ένα περιβάλλον αυξημένων επιτοκίων και σε όρους παρούσας αξίας είναι συμφέρον αυτή τη στιγμή να ασκήσει κανείς το γρηγορότερο το δικαίωμα, να διασφαλίσει τα χρήματα και να μη ρισκάρει για το μέλλον. 
Ευχαριστώ πολύ.
Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος  (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Βεσυρόπουλος Απόστολος, Σιμόπουλος Ευστράτιος (Στράτος), Αχτσιόγλου Ευτυχία (Έφη), Μαμουλάκης Χαράλαμπος (Χάρης), Παππάς Νικόλαος, Γερουλάνος Παύλος, Κουκουλόπουλος Παρασκευάς (Πάρις),  Καραθανασόπουλος Νικόλαος, Βιλιάρδος Βασίλειος, Χαλκιάς Αθανάσιος, Βορύλλας Ανδρέας και Καζαμίας Αλέξανδρος.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Ευχαριστώ πολύ, κύριε Υπουργέ.
Το λόγο έχει ο κ. Μαρκόπουλος, για ερώτηση στην κυρία Ντούνη ή και τοποθέτηση. 

	ΔΗΜΗΤΡΙΟΣ ΜΑΡΚΟΠΟΥΛΟΣ: Δύο - τρία πράγματα να πούμε.
Είναι σημαντικό το γεγονός ότι έχουμε μια διαδικασία απολογισμού, μια διαδικασία λογοδοσίας. Τα βασικά μεγέθη παρουσιάστηκαν. Κακά τα ψέματα ήταν μια χρονιά μεγάλων προκλήσεων το 2021, η οποία χαρακτηρίστηκε κυρίαρχα από τον COVID, αλλά όπως περιγράψατε και πριν και από άλλα φαινόμενα. Μην ξεχνάμε ότι είχαμε μεγάλες πυρκαγιές και σε πολύ μεγάλο βαθμό υπήρξαν ανάγκες κάλυψης με συγκεκριμένα κονδύλια και με δημοσιονομικό τρόπο και των αναγκών αυτών. Στα βασικά, λοιπόν, μεγέθη του, ο απολογισμός δείχνει σαφώς επηρεασμένος από την ανάγκη δημιουργίας ενός κράτους εκτάκτου ανάγκης, θα το χαρακτήριζα εγώ, λόγω του COVID. Η έκτακτη αυτή συνθήκη επηρέασε τις λειτουργίες του δημοσίου, όμως νομίζω ότι τις επηρέασε με έναν τρόπο σωστό, δηλαδή είδαμε ότι αναγκαστήκαμε να πάμε σε τέσσερις διαφορετικούς προϋπολογισμούς απόλυτα αναγκαίους, όμως στο τελικό οικονομικό πρόσημο τα πράγματα έμειναν, θα το πούμε έτσι απλά και λαϊκά, όρθια. Ούτε είχαμε ραγδαία επιδείνωση του κλίματος σε ό, τι αφορά την αγορά με λουκέτα των επιχειρήσεων, ούτε είχαμε τόνωση - αύξηση της ανεργίας. Αντιθέτως, λόγω της καλής, διαχειριστικά, αυτής χρονιάς η Ελλάδα είχε ένα εφαλτήριο για να πάει ακόμα καλύτερα. 
Κοιτάξτε, να δούμε τώρα λίγο και κάποια πράγματα από τη μεγάλη εικόνα. Υπήρξε μια υπέρβαση σε ό,τι αφορά στο σκέλος των καθαρών εισπραχθέντων εσόδων με μια απόκλιση, εάν δεν κάνω λάθος, περίπου στα 1,95 δισ. ευρώ. Στα έξοδα βλέπουμε να υπάρχει μια αντίστοιχη εικόνα, φτάνουν στα 67, 81 δισ. ευρώ, από στόχο που είχε υπάρξει στα 64,92, δηλαδή μια απόκλιση της τάξεως περίπου του 2,5%. Σε ό,τι αφορά το έλλειμμα, αυτό παρουσιάστηκε μικρότερο κατά 8,26 δισ. ευρώ έναντι του 2020 και διαμορφώθηκε στα 14,50 δισ. ευρώ. 
Θέλω στο σημείο αυτό να κάνω μια επισήμανση για την πορεία των ληξιπρόθεσμων και απλήρωτων υποχρεώσεων του δημοσίου. Επρόκειτο για μια μεγάλη, επί χρόνια, πληγή που επηρέασε συνολικά τη λειτουργία επιχειρήσεων, νοικοκυριών και συνολικά της οικονομίας μας, είναι κάτι το οποίο το γνωρίζουμε όλοι. Θα πρέπει, όμως, να πούμε ότι το 2021 υπήρξε ένα έτος καμπής, υπήρξε ένα έτος στο οποίο μπορεί να υπήρξε αύξηση των ληξιπρόθεσμων υποχρεώσεων της κεντρικής κυβέρνησης, όμως αυτή τη χρονιά συντελέστηκε η μεγάλη ανατροπή, κατά τη γνώμη μου και κατά τη γνώμη της Κοινοβουλευτικής μας Ομάδας, της ταχύτερης πληρωμής ιδιαίτερα των συντάξεων. Τέθηκαν τα θεμέλια ώστε το κράτος να μπορέσει να επιλύσει ένα κρίσιμο, ένα μείζον κοινωνικό πρόβλημα, το οποίο αφορούσε όλες τις ελληνικές οικογένειες και αυτό δεν πρέπει να το παρακάμψουμε. Δεν πρέπει να είναι κάτι το οποίο θα το μειώσουμε. 
Σηματοδοτήθηκε, επίσης,  κάτι. Η κεντρική διοίκηση έστειλε το μήνυμα ότι δεν μπορεί το κράτος μας να είναι ένας στρατηγικός κακοπληρωτής, ότι πρέπει κάποια πράγματα να ξεκινήσουμε να τα βλέπουμε διαφορετικά. 
Στο σημείο αυτό θα ήθελα, επίσης, να επισημάνω και τη μεγάλη προσπάθεια -την οποία πρέπει να την επισημάνουμε- που συντελείται αθόρυβα, αλλά αποτελεσματικά, από τις υπηρεσίες που υποστηρίζουν τη δημόσια οικονομική ζωή της χώρας μας όπως το Γενικό Λογιστήριο του Κράτους, την ΑΑΔΕ που κάνει μια τεράστια προσπάθεια -και πρέπει αυτό να το πιστώσουμε και πρέπει να το πούμε- αντιμετώπισης μιας σειράς δυσλειτουργιών. Για παράδειγμα έχουμε τους εσωτερικούς ελέγχους σε θέματα GDPR, σε ζητήματα δηλαδή, τα οποία έχουν κατά το παρελθόν καταγραφεί ουκ ολίγες καθυστερήσεις. Επίσης, θα πρέπει να πούμε ότι και εμείς θα πρέπει να κοιτάξουμε το θέμα της στελέχωσης αυτών των φορέων μέσω παρέμβασης ο ΑΣΕΠ θα πρέπει να επιταχύνει τις διαδικασίες, γιατί κακά τα ψέματα χρειάζεται στελέχωση, χρειάζεται ενδυνάμωση. 
Στην ανάλυση του φορολογικού αποτυπώματος το 2021 διαπιστώνουμε τη μεγάλη συμμετοχή, το είπατε και εσείς, του ΦΠΑ στα έσοδα φτάνει στα 15,02 δισεκατομμύρια ευρώ ποσοστό 34,79% επί των εισπραχθέντων εσόδων. Κοιτάξτε, η συζήτηση σε ότι αφορά τους έμμεσους φόρους είναι πολύ μεγάλη εδώ και χρόνια στη χώρα μας και μάλιστα εντείνεται το τελευταίο διάστημα λόγω της ακρίβειας, την οποία διαπιστώνουμε όλοι. Κανένας δεν ζει σε άλλο πλανήτη. Από την άλλη πλευρά, όμως, θα πρέπει να επισημάνουμε ότι για να χρηματοδοτηθεί ένα κοινωνικό κράτος -με υποδομές βαριές και αναγκαίες για τον Έλληνα πολίτη- χρειάζεται να υπάρχει μια συνέπεια σε ότι αφορά το φορολογικό αποτύπωμα. 
Εδώ, λοιπόν, είναι οι έμμεσοι φόροι. Είδαμε τη μεγάλη θεματική που ξεκίνησε με την Ισπανία και είδαμε ότι στην Ισπανία ιδιαίτερα στα τρόφιμα η μείωση του ΦΠΑ δεν ήταν παραγωγική. Δεν πέρασε προς τα κάτω. Επειδή συζητάμε διαρκώς για την πάταξη της φοροδιαφυγής κτλ., εμείς λέμε να δούμε, να συζητήσουμε ποια είναι τα αντίβαρα. Να μειωθούν οι έμμεσοι φόροι. Όλοι το θέλουμε. 
Ποιος δεν το θέλει; 
Και εμείς τους πληρώνουμε και οι οικογένειές μας και οι δικές σας οικογένειες. Από την άλλη, όταν συζητάμε για μία φορολογική μεταρρύθμιση, την οποία θα την βάλουμε στα σκαριά τα νομοθετικά μέσα στις επόμενες ημέρες, περιμένουμε να ακούσουμε σοβαρά αντίβαρα, κοστολογημένα. Λέμε για παράδειγμα για την πάταξη της φοροδιαφυγής ότι αφορά τους ελεύθερους επαγγελματίες. Κατατέθηκε μια δέσμη βασικών ιδεών. Στείρα αντιπολίτευση και αντιπαραγωγική. Βλέπουμε τα μεγέθη. Κανένας δεν απαντάει, λοιπόν, πώς θα χρηματοδοτηθεί αυτό το κοινωνικό κράτος κάτω από συνθήκες κρίσιμες. Ένα κοινωνικό κράτος που θα σας θυμίσω το 2021 -και για να επιστρέψουμε στον Απολογισμό- κράτησε όρθια την κοινωνία μας χάρη στις παρεμβάσεις του Υπουργείου Οικονομικών και της Κεντρικής Κυβέρνησης. Θυμόμαστε πως με μια σειρά επιδοματικών, αλλά αναγκαίων πολιτικών -Κεϊνσιανών θέλετε; Κεϊνσιανών- κρατήθηκε η κοινωνία όρθια. 
Επομένως, το να μιλάμε γενικά και αόριστα για την πάταξη της φοροδιαφυγής δεν φτάνει. Περιμένουμε ιδέες μέσα στο επόμενο διάστημα. Θέλουμε, λοιπόν, μια προσέγγιση ρεαλιστική. Θα ήθελα να πω ότι το 2021 ήταν, επίσης, ένα έτος προπομπός μια σειράς πολεμικών συγκρούσεων. Συγκρούσεις τις οποίες είδαμε πιο πολύ το 2022 όμως υπήρχε μία κλιμάκωση. Οποίοι παρακολουθούν τα οικονομικά -εγώ ήμουν χρόνια δημοσιογράφος στο χώρο των οικονομικών- βλέπαμε ότι υπήρχε μια ένταση κυρίως στις πλουτοπαραγωγικές χώρες της Ουκρανίας και της Ρωσίας. Μια ένταση, η οποία κλιμακώθηκε τελικά με πολεμική, δυστυχώς, σύγκρουση. 
Εδώ, λοιπόν, υπήρξε μια προετοιμασία και μια προπαρασκευή. Μην πάω τώρα στα επιμέρους, για τον ΕΝΦΙΑ τις παρεμβάσεις που υπήρξαν. Βλέπουμε μεγάλη και διαχρονική συζήτηση για την κατοικία. Ο τακτικός φόρος στα ακίνητα άγγιξε τα 2,62 δισεκατομμύρια ευρώ όμως αποκλιμακώθηκε. 
Εδώ, λοιπόν, για να ολοκληρώσω θα τα πούμε και αύριο στην επόμενη συνεδρίαση, θα έχουμε χρόνο. Θεωρώ -και κλείνω- ότι, το 2021 υπήρξε ένα έτος σταθμός, ένα έτος προπαρασκευής της ελληνικής οικονομίας, ένα έτος κρίσιμο λόγω του Covid, αλλά και λόγω άλλων αστάθμητων παραγόντων, όπως είδαμε μια αύξηση των αμυντικών δαπανών λόγω της τουρκικής προκλητικότητας. 
Ως τέτοιο αξιολογώ ότι θα πρέπει να το κρίνουμε και να το αξιολογήσουμε και θα έχουμε την ευκαιρία κύριε Πρόεδρε στις επόμενες συνεδριάσεις να τα πούμε αναλυτικότερα. 
Ευχαριστώ πολύ.
ΓΕΩΡΓΙΟΣ ΚΩΤΣΟΣ (Πρόεδρος ης Επιτροπής): Ευχαριστώ κύριε Μαρκόπουλε. 
Ο κ. Μαμουλάκης έχει το λόγο. 
ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ: Ευχαριστώ κύριε Πρόεδρε. 
Κατ’ αρχάς να ευχαριστήσουμε για την ενημέρωση τους εκπροσώπους και την Αντιπρόεδρο του Ελεγκτικού Συνεδρίου και νομίζω ότι, η κατάθεση της διαδήλωσης της Έκθεσης του Ελεγκτικού Συνεδρίου επί του Απολογισμού για την εκτέλεση του Προϋπολογισμού του 2021 είναι μια αφορμή νομίζω για να θυμηθούμε τις βασικές κριτικές που είχαν ασκηθεί την εποχή εκείνη από την πλευρά μας, από την πλευρά της Αξιωματικής Αντιπολίτευσης, προς την ασκούμενη οικονομική πολιτική της πρώτης τετραετίας της Κυβέρνησης Μητσοτάκη. 




Τι έλεγε τότε ο ΣΥΡΙΖΑ, τι κριτική ασκούσαμε στον Προϋπολογισμό του 2021 και τι λέει σήμερα το 	Ελεγκτικό Συνέδριο δικαιώνοντας ή καταρρίπτοντας τις ανησυχίες και τους ισχυρισμούς μας; Τότε λέγαμε ότι η Κυβέρνηση συμπεριφερόταν με τρόπο δημοσιονομικά ανεύθυνο, για την παροχή εκτάκτων ενισχύσεων. Παρεμπιπτόντως επιβεβαιώθηκα, κατά την άποψη μου, από τον κ. Υφυπουργό. Διότι, για παράδειγμα, είδατε διαφορετικά μέτρα και σταθμά στο κομμάτι των αερομεταφορών. Άλλη πρακτική ακολουθήθηκε και μακάρι να δικαιωθούμε εν τέλει, με την αεροπορική εταιρεία «ΑΙΓΑΙΟΥ». Άλλη πρακτική ακολουθήθηκε με τις άλλες εταιρείες, τις έτερες, ανταγωνιστικές της ιδίας. Αυτή η αμφισημία δείχνει μια προχειρότητα, δείχνει μια τακτική, η οποία δεν συνάδει με τη χρηστή δημοσιονομική διαχείριση, κατά τη δική μας οπτική.
Έκτακτες ενισχύσεις που υποτίθεται ότι θα απευθύνονταν προς τα κατώτερα εισοδηματικά στρώματα, ενώ στην πραγματικότητα που κατευθύνθηκαν; Κατευθύνθηκαν σε ολιγοπωλιακούς δρώντες, με αφορμή βέβαια την πανδημία. 
Τι λέει σήμερα πάλι το Ελεγκτικό Συνέδριο; Ότι τα έξοδα των χρηματοοικονομικών συναλλαγών ανήλθαν ουσιαστικά συνολικά σε 1,12 δις ευρώ με υπέρβαση δηλαδή 52,62% από τον προϋπολογισθέν ποσό για πληρωμές χρεολυσίων δανείων. Για την ακρίβεια 1,12 συνολικά. Δεν θέλω να μπω στα νούμερα, άλλωστε στην Επιτροπή μετά τις 16.00΄ θα έχουμε τη δυνατότητα να επεκταθούμε, δεν θέλω να κουράσω με αυτό το σώμα. Απλά έκανα μια πρώτη παρατήρηση και προσέγγιση, γιατί είναι καλό να κρίνουμε και να συγκρίνουμε τα λεγόμενά μας. Επιτομή του λόγου μας πάντα είναι οι πράξεις. Και υπό αυτή την έννοια, τώρα που έχουμε την αποτύπωση εν συνόλω της δημοσιονομικής εικόνας και εκτέλεσης του Προϋπολογισμού του ‘21 νομίζω ότι είμαστε σε θέση να κρίνουμε και να συγκρίνουμε. 
Θα κλείσω λοιπόν σύντομα αυτή την τοποθέτησή μου λέγοντας ότι η έκθεση καλεί ουσιαστικά τη Διοίκηση, το Ελεγκτικό Συνέδριο καλεί τη διοίκηση να συμμορφωθεί σε μια σειρά από προβληματικές, 6 (έξι) τον αριθμό, κύριε Πρόεδρε, κατά την άποψή μας. Προβληματικές πρακτικές κατά τη σύνταξη του Τακτικού Προϋπολογισμού του Κράτους. Παρατηρήσεις, για τις οποίες θα θέλαμε να γνωρίζουμε αν η Κυβέρνηση, τώρα πλέον, τις έχει λάβει υπόψιν της κατά την άσκηση της τρέχουσας οικονομικής της πολιτικής;
Και εξηγούμαι. Πρώτον, η έκθεση αναφέρει ότι η Κυβέρνηση συστηματικά υποεκτιμά τις υποχρεώσεις που προκύπτουν από την εκτέλεση δικαστικών αποφάσεων. Αυτό είναι ένα διαχρονικό ζήτημα, αλλά τώρα φαίνεται ότι σωρεύετε, δικαστικές αποφάσεις, εκκρεμούσες υποθέσεις που σωρεύουν μια υπολλειματικότητα που πρέπει κάπως να τη διαχειριστούμε κατάλληλα.
Δεύτερον, τον ελλιπή εσωτερικό έλεγχο των Υπουργείων, κυρίως βέβαια λόγω της βαθύτατης στελεχιακής τους αφυδάτωσης, υποστελέχωση έχουν τα Υπουργεία. Με αποτέλεσμα να αποτελούν μία εστία κακοδιαχείρισης. 
Τρίτον, την απουσία μητρώων υποχρεώσεων που πηγάζουν από χρηματοπιστωτικούς κινδύνους, όπως για παράδειγμα ρίσκα, καταπτώσεις εγγυήσεων. Το ζήσαμε με τον «Ηρακλή –Ι» ,«Ηρακλή –ΙΙ». Είναι ένα ζήτημα πολύ θεμελιώδης για εμάς, κυρίως για τα δημόσια οικονομικά. 
Τέταρτον ότι το σύνολο των απλήρωτων υποχρεώσεων της Κεντρικής Διοίκησης παρακαλώ, δηλαδή την 31/12 το 2021 ανήλθε στα 270 εκατομμύρια ευρώ, 270,14 εκατομμύρια ευρώ, παρουσιάζοντας αύξηση, προσέξτε, 98,98%, έναντι του προηγούμενου έτους. 
Πέμπτον, προτελευταίο, το σύνολο των ληξιπρόθεσμων υποχρεώσεων κατά την ίδια ημερομηνία ανήλθε σε 37,89 εκατομμύρια ευρώ παρουσιάζοντας αύξηση σε ποσοστό 27,89%, σε σχέση με το προηγούμενο έτος και εν κατακλείδι, φυσικά, η έκθεση του Ελεγκτικού Συνεδρίου σημειώνει με ξεχωριστό μάλιστα κεφάλαιο, το τονίζω αυτό, την καθυστέρηση που σημειώνεται στην ολοκλήρωση της λογιστικής μεταρρύθμισης της Κεντρικής Διοίκησης. 
Νομίζω λοιπόν ότι για τη συμμόρφωση της Διοίκησης, με όλες αυτές τις υποδείξεις, θα πρέπει, κύριε Υπουργέ, να ενημερωθούμε.
Ευχαριστώ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Ευχαριστώ πολύ για την τήρηση του χρόνου.
Τον λόγο έχει ο κ. Κουκουλόπουλος από το «ΠΑΣΟΚ – ΚΙΝ. ΑΛΛ.».
ΠΑΡΑΣΚΕΥΑΣ(ΠΑΡΙΣ)ΚΟΥΚΟΥΛΟΠΟΥΛΟΣ: Κύριε Πρόεδρε, ευχαριστώ.
Απολογισμός και Ισολογισμός οποιουδήποτε οικονομικού έτους και εν προκειμένω του 2021, εμπεριέχει πάντα μία πρόκληση, πρώτα από όλα πολιτική για να θυμηθούμε τι έλεγε ο καθένας, η κάθε πολιτική δύναμη τότε επί του Προϋπολογισμού του 2021 για να κάνουμε μια σύγκριση αξιοπιστίας του καθενός και της κάθε πολιτικής δύναμης τι έχει πει και τι δεν έχει πει.  
Δεύτερη πρόκληση, κύριε Πρόεδρε, είναι να εστιάσουμε σε μεγάλα ζητήματα του 2021 κατά την άποψή μου, άποψή μας, στο πεδίο το δημοσιονομικό, αφού μιλάμε για Απολογισμό και Ισολογισμό, κυριάρχησαν τρία ζητήματα. Το ένα ήταν η επαναφορά έστω και συγκρατημένα σε μία κανονικότητα που οδήγησε και σε μία επαναφορά του ρυθμού ανάπτυξης σε μία πορεία, το είπε και  η κυρία Αντιπρόεδρος νωρίτερα, μετά το μεγάλο κενό που είχαμε κάνει υποχρεωτικά λόγω της πανδημίας, όπως όλες οι ευρωπαϊκές χώρες. Αυτό φυσικά επηρεάζει όλα τα δημοσιονομικά μεγέθη και από εκεί και πέρα υπήρξαν δυο επιμέρους εξελίξεις, που ήταν καθοριστικές, οι οποίες δεν μπορούν να καταγραφούν όμως μόνο στον Απολογισμό του  2021, προφανώς αφορούν και το 2022 και αναφέρομαι στην ενεργειακή κρίση και τις δαπάνες που αυτή προκάλεσε στον Κρατικό Προϋπολογισμό προκειμένου να στηριχθεί κυρίως το ελληνικό νοικοκυριό, κυρίως, και πολύ λιγότερο άλλα τιμολόγια από τον Κρατικό Προϋπολογισμό από τη μια και από την άλλη βέβαια η λειτουργία, η επιρροή, η επίδραση, αν θέλετε,  της επιστρεπτέας προκαταβολής στον Κρατικό Προϋπολογισμό. Βέβαια και η επιστρεπτέα προκαταβολή χρειάζεται ένα, δύο, τρεις Απολογισμούς για να αποτιμηθεί ολόκληρη. Είναι δύο μεγάλες προκλήσεις αυτές για μία κουβέντα μακρά και επί της ουσίας. Θα κάνουμε μικρές αναφορές στην επόμενη συνεδρίασή μας και περισσότερο αύριο στην Ολομέλεια. Σήμερα όμως στα τρία λεπτά που μένουν θέλω να μείνω μόνο σε κάποια σημεία τιμώντας τη σημερινή διαδικασία και την παρουσία της αντιπροσωπείας του Ελεγκτικού Συνεδρίου, με επικεφαλής την Αντιπρόεδρό του, την οποία και εγώ ευχαριστώ για την εξαιρετικά καλή παρουσίαση  και όλο το Ελεγκτικό Συνέδριο για την Έκθεσή του,  που είναι πραγματικά εξαιρετικά ενδιαφέρουσα. 
Πιστεύω, κύριε Πρόεδρε, αυτές οι συνεδριάσεις θα έπρεπε να βρούμε έναν τρόπο να αποκτήσουν έναν ορισμένο χαρακτήρα. Εγώ θέλω να συμβάλλουμε με βάση αυτά που πιστεύουμε, δηλαδή, καλά είναι τα πρώτα που είπα, να κάνουμε και  την αντιπαράθεσή μας κ.λπ., όμως αυτές οι συνεδριάσεις πιστεύω έχουν έναν και μόνο σκοπό. Συναντιόμαστε σήμερα με το Ελεγκτικό Συνέδριο, η αρχή διάκρισης των εξουσιών είναι θεμελιώδης αρχή της φιλελεύθερης δημοκρατίας. Έχουμε σήμερα μαζί μας το Ελεγκτικό Συνέδριο, κάνει παρατηρήσεις, δεν είναι αφορμή κατά τη δική μας αντίληψη για αντιπαράθεση, πρέπει να οδηγούν αυτές οι συνεδριάσεις  σε βελτίωση. Χαίρομαι πραγματικά που άκουσα τον αρμόδιο Υφυπουργό για τον Κρατικό Προϋπολογισμό του 2022, θα υπάρχει προσαρμογή κ.λπ., και πραγματικά κοντός ψαλμός αλληλούια, όπως και για το άλλο που σας είπα ισχύει κοντός ψαλμός αλληλούια, κατά πόσο  προβλέψατε σωστά ή όχι  τα ρίσκα. Εμείς επιμένουμε στο ότι πρέπει να πάρετε πίσω την απόφαση αυτή, σας το είπα στην αρχή. Εν πάση περιπτώσει, επανέρχομαι στο θέμα αυτό, διότι έτσι δίνουμε μεγάλη βαρύτητα στην πολύ σημαντική παρατήρηση του Ελεγκτικού  ότι οι υπηρεσίες εσωτερικού ελέγχου πρέπει να βρεθεί τρόπος να ολοκληρωθούν. Όπως, επίσης, στην παρατήρηση ότι τα νέα λογιστικά πρότυπα που πρέπει να εισαχθούν, πάση θυσία, έκανε και την αναφορά η κυρία Αντιπρόεδρος, ότι δεν έχουμε αισιόδοξα μηνύματα για τη μέχρι τώρα πορεία, πρέπει να «σφιχτούμε», να το πω  απλά, λαϊκά, δηλαδή,  πρέπει να γίνει παραπάνω δουλειά επάνω σε αυτό. 
Κύριε Υπουργέ, εμείς στο θέμα του προϋπολογισμού στόχων προς τον οποίο πηγαίνουμε και επαινεθήκαμε  και από ξένους ως χώρα, σε αυτά τα ζητήματα έχουμε συγκεκριμένες αντιλήψεις. Σε ότι  αφορά την πλήρη αξιοποίηση της ψηφιακής τεχνολογίας, την εισαγωγή λογιστικών προτύπων, τον απόλυτο εκσυγχρονισμό και κυρίως την απόλυτη στήριξη όλων των ανεξάρτητων αρχών από τη μια και κυρίως της δικαστικής εξουσίας που είναι η θεμελιώδης αρχή, η οποία σηματοδοτεί τη διάκριση εξουσιών στη δημοκρατία, πιστεύω  ότι πρέπει να παρέχονται διαρκώς όλα τα μέσα, έτσι ώστε να υποβοηθείται η Βουλή και η κυβέρνηση για να νομοθετεί κάθε φορά και καλύτερα. Έχει τεράστια σημασία να βρούμε έναν τρόπο να πηγαίνουμε  έστω και δια της τεθλασμένης, πάντως προς τα εμπρός και όχι προς τα πίσω. 
Θεωρώ πολύ σημαντική και πραγματικά ευχαριστώ κυρία Αντιπρόεδρε, δι’ ημών προς όλη την Ολομέλεια, είναι ουσιαστικό, για την εξαιρετική δουλειά σας, την οποία θα αξιοποιήσουμε όχι μόνο στην απογευματινή συνεδρίαση και στην Ολομέλεια αύριο αλλά σε όλη τη διάρκεια της Περιόδου. Εγώ κρατώ τη δέσμευσή σας  κ. Υπουργέ, ότι την επόμενη χρονιά, όχι ως σημείο για αντιπαράθεση, την κρατώ πραγματικά. Εγώ θέλω, θέλουμε εμείς, τέτοιοι είναι οι   πολίτες από την μεριά του ΠΑΣΟΚ, επιθυμούμε του χρόνου στα σημεία που είναι καίριας σημασίας, που τα  επισήμανε η κυρία Αντιπρόεδρος και εγώ δύο τρία από αυτά επανάφερα, να δούμε βελτίωση. Θα το χαιρετίσουμε πραγματικά, θέλουμε να πηγαίνουμε μπροστά, δεν θέλουμε να πηγαίνει πίσω η χώρα μας. 
Σας ευχαριστώ.






ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Ευχαριστώ πολύ κύριε Κουκουλόπουλε. Ο λόγος στον κύριο Βιλιάρδο. 
ΒΑΣΙΛΕΙΟΣ ΒΙΛΙΑΡΔΟΣ: Ευχαριστώ πολύ, κύριε Πρόεδρε. Εγώ έχω μια σειρά ερωτήσεων πρώτα προς το Ελεγκτικό Συνέδριο και μετά στον κ. Υπουργό, τίποτα παραπάνω. Είναι αρκετές όμως οι ερωτήσεις. 
Η πρώτη είναι, μπορείτε να μας πείτε -προς το Ελεγκτικό Συνέδριο είναι οι πρώτες- με δεδομένο το ότι έχετε μελετήσει βέβαια τα στοιχεία, πού οφείλεται η διαφορά μεταξύ πλεονάσματος σε ταμειακή βάση 2,08 δισ. στον απολογισμό ή 1,77 δισ. στην κατάσταση ταμειακών ροών και ελλείμματος σε κατάστασης χρηματοοικονομικής επίδοσης ύψους 11,9 δισ.. Πού οφείλεται η διαφορά; Επίσης, βλέπουμε στον προϋπολογισμό του 2022 έλλειμμα 17 δισ. όσον αφορά το 2021 και σε μια κατάσταση στην έκθεση του Διοικητή της Τράπεζας της Ελλάδος για το 2021 επίσης, έλλειμμα 14,8 δισ.. Πόσο είναι πραγματικά το έλλειμμα; 
Η δεύτερη: Έχετε ελέγξει πού οδηγήθηκαν οι δαπάνες για την πανδημία συνολικά 16 δισ. το 2021 με στοιχεία του προϋπολογισμού του 2022; Δηλαδή ποιοι φορείς έλαβαν για παράδειγμα, επιστρεπτέα προκαταβολή, ενίσχυση αναστολών εργασίας και λοιπά, για ποιο λόγο και ποιοι κλάδοι; Επίσης, σε ποιο βαθμό δόθηκαν με απευθείας αναθέσεις, όπου υπάρχουν αναφορές έως και 15 δισ.; Εάν όχι, θα διενεργηθεί έλεγχος για τα συγκεκριμένα;
Η Τρίτη: Έχετε ελέγξει τα έργα και τις ενισχύσεις που εγκρίθηκαν για τον «Ιανό»; Τα αντιπλημμυρικά του «Ιανού» δόθηκαν με αναθέσεις και τελικά μάλλον δεν έγιναν, κάτι που τουλάχιστον θα αποτελέσει θέμα εισαγγελικής έρευνας. Κάτι είναι και αυτό. Για παράδειγμα, δόθηκαν έργα με τίμημα 143 εκατομμύρια στην ΤΕΡΝΑ, με ανάθεση το 2021, ενώ ο κατάλογος των έργων είναι κατά πολύ μεγαλύτερος, αναφέρονταν ποσά έως και 400 εκατομμύρια από την περιφέρεια για το 2021, χωρίς να γνωρίζουμε τι ακριβώς συνέβη, ενώ ασφαλώς η κοινωνία έχει δικαίωμα να γνωρίζει, πρέπει να μάθει. 
Τέταρτη: είναι σωστό να καταβάλλονται δαπάνες από το Πρόγραμμα Δημοσίων Επενδύσεων σε κοινωνικές χρήσεις, όπως για παράδειγμα με βάση την ανάλυση του κυρίου Σταϊκούρα; 
Επόμενη ερώτηση: Μας έκανε εντύπωση το μέγεθος εισπράξεις από δάνεια και εξοφλήσεις δανείων στην κατάσταση ταμειακών ροών, τα οποία ανέρχονται σε 1,13 τρις. και 1,212 τρις. αντίστοιχα. Πρόκειται προφανώς για repos, αλλά ποια είναι η λογική τους; Πραγματικά δεν την καταλαβαίνουμε. Σύμφωνα με αυτά που είπατε, τα χρήματα των οργανισμών του δημοσίου που κατατέθηκαν στην Τράπεζα της Ελλάδος τη συγκεκριμένη χρονική περίοδο, ήταν περίπου 48 δισ.. Αυτά τα 48 δισ. είναι το μαξιλάρι και πόσο έχουν αυξηθεί σε σχέση με την προηγούμενη χρονιά; 
Μετά, οι εισπράξεις από ομόλογα το 2021 ήταν 23,42 δισ., λογικά λόγω του προγράμματος COVID της Ευρωπαϊκής Κεντρικής Τράπεζας. Με δεδομένο το ότι το χρέος αυξήθηκε κατά 12 δισ. περίπου, από 340 στα 352, πόσα αφορούσαν εξοφλήσεις προηγούμενων ομολόγων για την αναχρηματοδότηση του χρέους; Με στοιχεία από το προϋπολογισμό του 2022 είχαμε λήξεις 11,5 δισ., δηλαδή δανειστήκαμε 23 δισ. και τα 11,5 δισ. ήταν για αποπληρωμές, ενώ τα 11,9 δισ. κάλυψαν το έλλειμμα. 
Επόμενη ερώτηση: Υπάρχει κίνδυνος να εγγραφούν οι εγγυήσεις του «ΗΡΑΚΛΗΣ» στο χρέος; Υπάρχουν απαιτήσεις τραπεζών, όπως διαβάζουμε για καταπτώσεις εγγυήσεων πάνω από 2 δισ. ήδη; 
Επόμενη ερώτηση: Διενεργείται ανάλυση της βιωσιμότητας του χρέους, το οποίο ακόμη και όταν πληθωριστικοποιείται, αυξάνεται, επίσης, σε σχέση με την αρνητική καθαρή θέση των πολιτών; 
Αναφέρατε πολλές φορές στη λέξη «πλημμελείς» όσον αφορά τις ενέργειές του Υπουργείου. Δεν προειδοποιήσατε την κυβέρνηση; Ή η κυβέρνηση αδιαφορούσε όταν λέγατε, πλημμελές αυτό, πλημμελές εκείνο, πλημμελές το άλλο;
 Σε σχέση με τις απαιτήσεις του δημοσίου έχουμε τις εξής ερωτήσεις: 
Τι διαφορά έχουν τα 84 δις των διαγραφών απαιτήσεων στην περυσινή έκθεση από τα 108 δις της απομείωσης; Είναι όλα ξεγραμμένα;
Εισπράχθηκε κάτι από αυτές τις διαγραφές το 2021; Όπως μας είχατε πει πέρυσι εάν θα εισπράττονταν θα καταχωρούνταν στα λοιπά έσοδα. Έχουν καταχωρηθεί στα λοιπά έσοδα κάποια ποσά;
Ποιο είναι το χρονοδιάγραμμα διεκδίκησης από το κράτος όσον αφορά τις διαγραφείσες απαιτήσεις και από ποιον θα διεκδικηθούν; Από την ΑΑΔΕ; Από το Νομικό Συμβούλιο; Θα δοθούν ίσως σε εισπρακτικές ή θα πωληθούν; Πώς φαίνεται ότι θα εισπραχθούν;
Προς τον κύριο Υπουργό έχουμε τις εξής ερωτήσεις:
Πρώτον πότε θα γίνει το μητρώο παγίων και  η καταγραφή τους, όπως, επίσης από την ΕΤΑΔ για τα δικά της πάγια; Το ακούμε πάρα πολύ καιρό και δεν βλέπουμε να συμβαίνει.
Δεύτερον, πότε θα διενεργηθεί η αποτίμηση των συμμετοχών του δημοσίου, επίσης του Υπερταμείου όσον αφορά τις συμμετοχές του. 
Τρίτον, πότε θα ολοκληρωθεί το διπλογραφικό λογιστικό σύστημα από το δημόσιο; Ή τουλάχιστον να μας πείτε πώς εξελίσσεται μέχρι σήμερα η υλοποίησή του. 
Είχαμε ρωτήσει και δεν απαντήθηκε σε πόσους κλάδους δαπανήθηκαν τα ποσά της πανδημίας, όπως η αναστολή εργασίας, η επιστρεπτέα κ.λπ.. Μπορείτε μήπως να μας πείτε πόσα ακριβώς δόθηκαν στον τουριστικό κλάδο;  Υπάρχει μια ενδιαφέρουσα ανάλυση από το Euronews, την οποία είδαμε στις 26/11, αλλά δεν γνωρίζουμε εάν είναι σωστή. 
Tι ποσοστό από τις επιστρεπτέες προκαταβολές επιστράφηκε από τα 2,8 δις που δόθηκαν το 2021 και τα 5,5 δις το 2020;.
Από πού προκύπτει η αύξηση των παγίων του 2021;
Τι ακριβώς περιλαμβάνεται στις εξοπλιστικές δαπάνες; Βλέπουμε ένα συγκεκριμένο ποσό αλλά δεν είναι αναλυμένο.
Γιατί από τη LAMDA εισπράχθηκαν 253 εκατομμύρια και όχι 300 εκατομμύρια για το Ελληνικό όπως ήταν δεδομένο;
Γιατί μειώθηκε η αξία στο ΕΤΕΑΝ στα 543 εκατομμύρια το 2021 από 1,01 δις προηγουμένως;
Τέλος, αυξήθηκε το ποσόν συμμετοχής στα συγχρηματοδοτούμενα έργα το 2021; Γιατί έμειναν αδιάθετες πιστώσεις του προγράμματος δημοσίων επενδύσεων;
Και κάτι άλλο. Πώς προέκυψε η αύξηση των εσόδων από φόρους το 2021; Ειδικότερα από ποιες εταιρείες προήλθε η αύξηση φόρου εισοδήματος αφού τότε υπήρχε lock down;
Πόσα χρήματα δόθηκαν για τον Ιανό το 2021 είτε απευθείας είτε μέσω των Οργανισμών Τοπικής Αυτοδιοίκησης; Το 2020 πάντως είχαν δοθεί πάρα πολύ λίγα, μόλις 84 εκατομμύρια. Σας ευχαριστώ πολύ. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Σας ευχαριστώ πολύ. 
Θα πρότεινα να συγκεντρωθούν όλες οι ερωτήσεις, που καταλαβαίνω ότι είναι πάρα πολλές και στο τέλος να έχουμε μια συγκεντρωτική απάντηση όλων των ερωτήσεων. 
Το λόγο έχει ο βουλευτής της  Κ.Ο. «ΣΠΑΡΤΙΑΤΕΣ», ο κύριος Χαλκιάς.
ΑΘΑΝΑΣΙΟΣ ΧΑΛΚΙΑΣ :  Ευχαριστώ κύριε Πρόεδρε.
Θα ήθελα και εγώ με τη σειρά μου να ευχαριστήσω για την εργασία τους τα μέλη του Ελεγκτικού Συνεδρίου και ιδιαίτερα την Αντιπρόεδρο για την παρουσίασή της. 
Κυρίες και κύριοι συνάδελφοι, μελετώντας τα επιμέρους έγγραφα για τη σημερινή συζήτηση επί του Απολογισμού και του Ισολογισμού για το οικονομικό έτος 2021 δεν μπορώ παρά να επιμείνω στα σχόλια του Ελεγκτικού Συνεδρίου, τόσο για το πρώτο όσο και για το δεύτερο μέρος. 
Υπάρχουν σχόλια που κάνουν λόγο για παραλείψεις και λάθη κατά την κατάρτιση των χρηματοοικονομικών καταστάσεων. Παραλείψεις και λάθη που έχουμε κατά καιρούς επισημάνει και οι Σπαρτιάτες κατά τις συζητήσεις για το Προσχέδιο του Προϋπολογισμού.
 Ορισμένες από τις παραλείψεις και τα λάθη αυτά αιτιολογούνται στην έκθεση του Υπουργού Οικονομικών και οφείλονται είτε σε σφάλματα μετάπτωσης κατά τη μετάβαση από το ένα πληροφοριακό σύστημα στο άλλο, είτε σε προβλήματα στη διασύνδεση αυτών των συστημάτων. 
Οι τεχνολογικές προκλήσεις είναι μία πραγματικότητα. Ωστόσο δεν μπορούμε να ρίχνουμε το φταίξιμο πάντα εκεί. Υπάρχουν και άλλοι λόγοι οι οποίοι ενδεχομένως να μην έχουν αντιμετωπιστεί αποτελεσματικά κατά τα προηγούμενα χρόνια. Τα λάθη και οι παραλείψεις καθώς και η καθυστέρηση μετάβασης στο νέο σύστημα σύνταξης χρηματοοικονομικών καταστάσεων δεν αποτελούν πρόβλημα πολιτικής φύσεως αλλά διοικητικής, χωρίς αυτό να σημαίνει ότι δεν μπορούμε να κάνουμε προτάσεις για την επίλυση των προβλημάτων. 






Η διαχείριση αλλαγών, αποτελεί μια ειδική κατηγορία στη διοίκηση οργανισμών και θεωρώ, ότι, πολλά από τα λάθη που επισημαίνονται στην έκθεση του Ελεγκτικού Συνεδρίου θα μπορούσαν να είχαν αποφευχθεί, εάν είχε εφαρμοστεί μια ολοκληρωμένη στρατηγική για τη διαχείριση των αλλαγών.
 Κατά τη μετάβαση από το ένα σύστημα στο επόμενο θα πρέπει να αναρωτηθούμε. Επαρκούν οι υπάλληλοι; Λαμβάνουν την κατάλληλη εκπαίδευση; Έχουν κίνητρα να διατηρήσουν ή ακόμα και να αυξήσουν την παραγωγικότητά τους; Στη σελίδα 13 της εν λόγω έκθεσης, βλέπουμε ότι διαπιστώνονται αδρανείς κωδικοί σε ορισμένες Δ.Ο.Υ και ίσως θα έπρεπε να σκεφτείτε σοβαρά το ενδεχόμενο δημιουργίας κινήτρων, όπως συνέβη στη διεκπεραίωση αιτήσεων εκκρεμών συντάξεων στον ΕΦΚΑ. Αυτό, ίσως βοηθούσε στη μείωση των δυνητικών κινδύνων. Στην ίδια σελίδα, βλέπουμε και τη διαπίστωση ότι οι μονάδες εσωτερικού ελέγχου των Υπουργείων, παραμένουν υποστελεχωμένες και ως εκ τούτου αναποτελεσματικές. Έχει γίνει κάποια ενέργεια για να ενισχυθούν οι εν λόγω υπηρεσίες; Αυτά είναι τα ερωτήματα που πρέπει να μας απασχολήσουν σήμερα.
 Ο εξορθολογισμός των διαδικασιών, θα μειώσει σημαντικά το κόστος διαχείρισης ενώ η πληροφόρηση που θα έρχεται σε εμάς, θα είναι καλύτερης ποιότητας, συντελώντας στην καλύτερη άσκηση των κοινοβουλευτικών μας καθηκόντων. Επί του περιεχομένου των χρηματοοικονομικών καταστάσεων και της ανάλυσης αυτών μέσω αριθμοδεικτών, δεν έχω να κάνω κάποια επισήμανση, πέρα από το γεγονός, ότι παρατηρείται μια οριακή βελτίωση των καταστάσεων σε σχέση με το προηγούμενο έτος. Η οριακή αυτή βελτίωση, όμως, δεν θα πρέπει σε καμία περίπτωση να μας καθησυχάζει. Υπάρχουν ακόμα εξωτερικότητες, οι οποίες δύναται να επηρεάσουν αρνητικά την οικονομική πορεία της χώρας και τις οποίες πρέπει να αντιμετωπίσουμε στη βάση προληπτικών μέτρων πολιτικής. Σας ευχαριστώ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):  Ευχαριστώ πολύ για τη τήρηση του χρόνου σας.  Το λόγο έχει ο κ. Ανδρέας Βορύλλας από το «Δημοκρατικό Πατριωτικό Κίνημα Νίκη».
ΑΝΔΡΕΑΣ ΒΟΡΥΛΛΑΣ:  Ευχαριστώ και εγώ με τη σειρά μου την κυρία Αντιπρόεδρο για την ενημέρωση. 
Η έκθεση του Ελεγκτικού Συνεδρίου στις σελίδες 60 και 61, αναφέρει ότι κατά τον διενεργηθέντα έλεγχο επί της ορθότητας και της αξιοπιστίας των χρηματοοικονομικών καταστάσεων έτους 2021, προέκυψαν σημαντικά ευρήματα τα οποία συνοψίζονται ως εξής:
  Δεν καταγράφονται τα πάγια περιουσιακά στοιχεία στον Ισολογισμό. Δηλαδή, όλη η κινητή και ακίνητη περιουσία του κράτους είναι εκτός του Ισολογισμού. Δηλαδή, κρατικές ιδιοκτησίες, εδαφικές εκτάσεις, ακίνητα, νησιά και νησίδες, δάση, έργα υποδομών, όπως δρόμοι, γέφυρες, λιμενικές εγκαταστάσεις, τεχνητές λίμνες, φράγματα, αρχαιολογικοί χώροι, θαλάσσιες ζώνες, μεταλλευτικές ζώνες, πάσης φύσεως οχήματα, τεχνικός εξοπλισμός απουσιάζουν παντελώς από τον Ισολογισμό. Είναι σαν να μην υπάρχουν.
 Το παραπάνω, αποτελεί ομολογία ότι τα πάγια περιουσιακά στοιχεία δεν έχουν απογραφεί σε ένα ενιαίο δημόσιο μητρώο παγίων, δεν έχει αποτιμηθεί η εύλογη αξία τους, δεν ελέγχονται οι απαξιώσεις και καταστροφές ούτε αποσβένονται σε ετήσια βάση. Μετά από δεκαετίες, το γεγονός και μόνο ότι το κράτος μας να μην έχει καταφέρει να καταγράψει την ακίνητη ή κινητή περιουσία του εγείρει ερωτηματικά. Για ποιους λόγους συμβαίνει αυτό; Αν η δημόσια περιουσία προστατεύεται επαρκώς από καταπατήσεις, κλοπές και φθορές, ας παραδεχτούμε τελικά, ότι είναι μια διαχρονική αποτυχία του δημοσίου τομέα και του πολιτικού μας συστήματος. Οπότε, η  πληροφόρηση που λαμβάνουμε διαβάζοντας τις οικονομικές καταστάσεις του 2021, είναι πως το κράτος μας δεν γνωρίζει την πάγια περιουσία του, δεδομένου ότι το σχετικό κονδύλι είναι μηδέν.
 Η επιμέτρηση ορισμένων περιουσιακών στοιχείων και υποχρεώσεων γίνεται με το προηγούμενο λογιστικό πλαίσιο. Δεν εφαρμόζεται πλήρως το υφιστάμενο λογιστικό πλαίσιο αλλά και των προηγούμενων. Βασική αρχή της λογιστικής επιστήμης, είναι, ότι η κατάρτιση οικονομικών καταστάσεων γίνεται με την πλήρη εφαρμογή ενός και μόνο λογιστικού πλαισίου. Δεν είναι δυνατόν,  να εφαρμόζουμε κατά το δοκούν το νέο και το παλαιότερο λογιστικό πλαίσιο. Η χρήση δύο διαφορετικών λογιστικών πλαισίων, είναι μη αποδεκτή και προφανώς έχει επίπτωση στην αξιοπιστία των οικονομικών καταστάσεων. 
Δεν αναγνωρίζονται στον Ισολογισμό, προβλέψεις για χρηματοοικονομικούς κινδύνους όπως καταπτώσεις εγγυήσεων, καθώς δεν έχει καταρτιστεί λογιστικό σύστημα παρακολούθησης των σχετικών ζημιών και υποχρεώσεων. 
Ενδεικτικά αναφέρουμε ότι δεν έχουν αναγνωριστεί τυχόν προβλέψεις για εγγυήσεις του ελληνικού δημοσίου σε ανεξόφλητα δάνεια ποσού 28,84 δισ. ευρώ, σελίδες 80,81,82. Το μεγαλύτερο μέρος των εγγυήσεων ποσού 18,56 δισ. ευρώ αφορά εγγυήσεις από τιτλοποιήσεις δανείων στα πλαίσια του προγράμματος «Ηρακλής» για τη στήριξη των τραπεζών. Αντιλαμβανόμαστε ότι γενικότερα για δάνεια με εγγύηση του ελληνικού δημοσίου υπάρχει σοβαρός λόγος να μην αποπληρωθούν από τους οφειλέτες, οπότε να έχουμε καταπτώσεις εγγυήσεων και τελικά να πληρωθεί από το ελληνικό δημόσιο. Ο ισχυρισμός περί ανυπαρξίας κινδύνου κατάπτωσης των εγγυήσεων ή έστω μέρος αυτών δεν γίνεται αποδεκτός από το Ελεγκτικό Συνέδριο και φυσικά ούτε από τη ΝΙΚΗ. Θα τοποθετηθώ εμπεριστατωμένα στη δεύτερη συνεδρίαση. Σας ευχαριστώ πολύ. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Τον λόγο έχει ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. Θα ήθελα να κάνω τις ερωτήσεις στην κυρία Αντιπρόεδρο του Ελεγκτικού Συνεδρίου και να κάνω και δύο παρατηρήσεις. Η πρώτη ερώτηση αφορά τον μηχανισμό αποτίμησης. Ήδη αναφέρθηκε λίγο πριν το ίδιο θέμα, θα ήθελα όμως να ρωτήσω πιο συγκεκριμένα. Κυρία Αντιπρόεδρε, μας είπατε ότι δεν υπάρχει μηχανισμός αποτίμησης όλων των περιουσιακών στοιχείων της κεντρικής διοίκησης, θα μπορούσατε να μας πείτε σύντομα τι θα απαιτούσε η ύπαρξη ενός τέτοιου μηχανισμού για να μπορέσει να αποτιμήσει τα περιουσιακά στοιχεία της κεντρικής διοίκησης και γιατί δεν υπάρχει; 
Η δεύτερη ερώτηση μου είναι για τον κορονοϊό. Ο ισολογισμός του 2021 έγινε σε μια χρονιά όπου τα έξοδα για τον κορονοϊό ήταν σημαντικά. Υπήρξε ελλειμματικός, κυρίως για αυτόν τον λόγο. Θα ήθελα να ρωτήσω αν υπήρξε η σκέψη και αν δεν υπήρξε γιατί όχι, να υπάρξει ένα παράρτημα στον απολογισμό όπου να φαίνεται ξεκάθαρα ποια κονδύλια και γιατί ξοδεύτηκαν για την αντιμετώπιση της πανδημίας σε αυτό το έτος.
  Το τρίτο ερώτημα αφορά τις ληξιπρόθεσμες οφειλές του κράτους. Ειπώθηκε νωρίτερα από τον κ. Μαρκόπουλο και θα ήθελα να επανέλθω σε κάτι που είπε ως προς αυτό. Είπε ότι το ελληνικό κράτος αναδεικνύεται σιγά σιγά τα τελευταία χρόνια ως ένας στρατηγικός κακοπληρωτής. Το Μάρτιο δημοσιεύματα έδειχναν ότι 2,5 δισ. ευρώ υπολογίζονται τα ποσά τα οποία χρωστάει το κράτος και δεν έχει πληρώσει. Περίπου τα μισά από αυτά ανήκουν στα νοσοκομεία. Θα ήθελα να ρωτήσω κατά πόσο υπήρξε η σκέψη να δημιουργηθεί πάλι παράρτημα ή κάποιος ειδικός χώρος όπου να φαίνεται ποια είναι τα χρήματα που οφείλει το δημόσιο σε ιδιώτες και τα οποία δεν πληρώνονται και πως αυτά συνδέονται με τον απολογισμό του 2021, στην προκειμένη περίπτωση. Τώρα, όσον αφορά το θέμα του στρατηγικού κακοπληρωτή που είναι το ελληνικό κράτος τα τελευταία χρόνια, ήθελα να πω ότι η κατάσταση χειροτερεύει όσο προχωράει ο χρόνος και δεν βελτιώνεται, σύμφωνα με τα δημοσιεύματα σε σχέση με το 2021 και αυτό το λέω σε παρατήρηση των όσων είπε νωρίτερα ο κ. Μαρκόπουλος εκ μέρους της πλειοψηφίας. Τελικά, δεν ξέρω αν το 2021 είναι έτος ορόσημο, όπως είπε, ή αν έχουμε ένα δομικό πρόβλημα το οποίο είναι αρκετά βαθύτερο. 
Η δεύτερη παρατήρηση που ήθελα να κάνω, σε κάτι που είπε πάλι ο κ. Μαρκόπουλος εκ μέρους της πλειοψηφίας και με αυτή θα κλείσω, είναι για το ΦΠΑ. Ο ΦΠΑ καταλαμβάνει στον απολογισμό του 2021 περίπου το 34% του συνόλου των εσόδων και αυτό είναι πολύ μεγάλο και σε σύγκριση με τον ευρωπαϊκό μέσο όρο. Ο κ. Μαρκόπουλος είπε, αλλά νομίζω ότι αντανακλά, δεν απαντώ στον κ. Μαρκόπουλο, μια ευρύτερη σκέψη από την πλευρά της κυβέρνησης ότι χρειαζόμαστε μια σταθερή φορολογική βάση για να χρηματοδοτούμε, είπατε, το κράτος πρόνοιας. Θέλω να σας υπενθυμίσω ότι ο ΦΠΑ δεν αυξήθηκε για να χρηματοδοτήσει το κοινωνικό κράτος. 
	Το κοινωνικό κράτος, τα τελευταία χρόνια, δεν έχει αυξημένα έξοδα. Ο ΦΠΑ ανήλθε στα ύψη στα οποία ανήλθε και εδραιώθηκε σε αυτή τη θέση που έχει, ως ένας φόρος, ο οποίος είναι κοινωνικά άδικος και οριζόντιος, αλλά ο οποίος χρηματοδοτεί ένα τεράστιο μέρος των εσόδων του προϋπολογισμού, διότι ήρθαν τα  μνημόνια και στην πραγματικότητα, χρηματοδοτεί το δημόσιο χρέος, όχι το κοινωνικό κράτος. Και αυτό πρέπει να το λέμε ξεκάθαρα στους πολίτες, να ξέρουν ότι αδικούνται από το φορολογικό μας σύστημα, διότι υπάρχει το δημόσιο χρέος, το οποίο δεν είναι βιώσιμο και το οποίο προσπαθείτε, βεβαίως, με τους προϋπολογισμούς των τελευταίων ετών και εσείς και οι κύριοι του ΣΥ.ΡΙΖ.Α. προηγουμένως,  να χρηματοδοτείστε με αυτό το άδικο φορολογικό σύστημα. 
Οπότε, το να λέμε ότι ο ΦΠΑ υπάρχει για να χρηματοδοτεί το κοινωνικό κράτος, είναι παραπλανητικό. Τα έξοδα για την παιδεία και την υγεία, τα τελευταία χρόνια, έχουν παραμείνει στάσιμα ως ποσοστό του ΑΕΠ, δεν έχουν αυξηθεί και έχουν παραμείνει στάσιμα και στην περίοδο διακυβέρνησης του ΣΥ.ΡΙΖ.Α., προηγουμένως. Όλα αυτά, βεβαίως, τα έχουν φέρει τα μνημόνια. Άρα, να μη συγχέουμε δύο τελείως διαφορετικά πράγματα. 
Ευχαριστώ κύριε Πρόεδρε.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής) :  Κι εμείς ευχαριστούμε κύριε Καζαμία και με τη δική σας τοποθέτηση, έχει ολοκληρωθεί ο κύκλος των συναδέλφων βουλευτών.
Κυρία Αντιπρόεδρε, έχετε το λόγο για τις απαντήσεις. 
ΣΩΤΗΡΙΑ ΝΤΟΥΝΗ (Αντιπρόεδρος του Ελεγκτικού Συνεδρίου) : Σας ευχαριστώ πολύ κύριε Πρόεδρε.
Θα ήθελα να απαντήσω συνολικά σε κάποιες τοποθετήσεις και ερωτήσεις που έγιναν και στη συνέχεια, να πάρουν το λόγο οι συνάδελφοί μου να απαντήσουν πιο εμπεριστατωμένα και από κει και πέρα - δεν ξέρω αν έχουν καταγράψει όλες τις ερωτήσεις που έγιναν-  μπορούμε να σας δώσουμε και γραπτές απαντήσεις σε όλα αυτά.
Αναφέρατε, κατ’ αρχήν, ότι επανέλαβα πολλές φορές τη λέξη «πλημμέλειες». Την επανέλαβα όσον αφορά τις χρηματοοικονομικές καταστάσεις και μάλιστα, όλα αυτά συνοψίζονται σε μία και μόνο παρατήρηση. Η παρατήρηση είναι «πλημμελής εφαρμογή της λογιστικής πολιτικής», για την πρώτη εφαρμογή. Ουσιαστικά, εκεί συνοψίζονται, από εκεί ξεκινάνε όλα και εκεί καταλήγουν. Και η παραίνεσή μας προς το Γενικό Λογιστήριο, προς τη διοίκηση, είναι να επιταχύνει όσο το δυνατόν περισσότερο την εφαρμογή της λογιστικής πολιτικής. Αυτό θα μας δώσει μια ξεκάθαρη εικόνα όλων των λογιστικών, όλης της οικονομικής διαχείρισης και μία αποτύπωση και απεικόνιση όλων των λογαριασμών, ώστε να είναι ευδιάκριτα και να υπάρχει και διαφάνεια. Εκεί, λοιπόν, θα φαίνονται όλα τα στοιχεία τα οποία, με επιμέρους ερωτήσεις ζητήσατε.
Τώρα, όσον αφορά τα παραρτήματα που ζητήσατε, για το τι έχει γίνει με συγκεκριμένες επιχορηγήσεις. Θα έλεγα ότι εκεί, το Ελεγκτικό Συνέδριο έχει ασχοληθεί και με ειδικές εκθέσεις προσπαθεί να δώσει απαντήσεις, αν όχι σε όλα τα ζητήματα τα οποία θέσατε, πάντως, σε συγκεκριμένα από αυτά. Διότι, έχουν ξεκινήσει οι ειδικές εκθέσεις, τις οποίες συνάδελφοι επεξεργάζονται και νομίζω, ότι πολύ σύντομα θα έχουμε τα αποτελέσματα επ’ αυτών. 
ΒΑΣΙΛΕΙΟΣ ΒΙΛΙΑΡΔΟΣ : Με συγχωρείτε, αλλά θα ήθελα να ρωτήσω εάν θα τις πάρουμε κι εμείς.
ΣΩΤΗΡΙΑ ΝΤΟΥΝΗ (Αντιπρόεδρος του Ελεγκτικού Συνεδρίου) : Βεβαίως και είναι και αναρτημένες στον ιστότοπό μας, κύριε Βιλιάρδο. Δηλαδή, όλες εκπονούνται από τις ομάδες ελέγχου, στη συνέχεια, τα ευρήματα αποστέλλονται στους αρμόδιους φορείς, έχουμε τις απαντήσεις και όταν ολοκληρωθούν, μαζί με τις συστάσεις, αναρτώνται στην ιστοσελίδα του Ελεγκτικού Συνεδρίου. Ήδη, είναι αρκετές αυτή τη στιγμή, αν όχι σε όλα τα ερωτήματα που θέσατε, σε κάποια από αυτά, υπάρχουν. 
Σας ευχαριστώ πολύ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):  Σας ευχαριστώ πολύ κυρία  Αντιπρόεδρε.
Το λόγο έχει ο κ. Παπαδάκης.
ΙΩΑΝΝΗΣ ΠΑΠΑΔΑΚΗΣ (Υπάλληλος του Ελεγκτικού Συνεδρίου) :  Καλησπέρα σας. Απ’ ότι φάνηκε, σταθήκατε - και πολύ σωστά, μάλιστα - στην αδυναμία της κεντρικής διοίκησης να απογράψει και να καταγράψει, εν πάση περιπτώσει, τον πάγιο εξοπλισμό της,  το οποίο είναι πάρα πολύ σημαντικό, καθώς και την πλημμελή εφαρμογή των υπηρεσιών εσωτερικού ελέγχου, που σίγουρα θα βοηθήσει στην εύρυθμη λειτουργία των Υπουργείων και κατ’ επέκταση, της κεντρικής διοίκησης. 







	Θα ήθελα να σταθώ, στις  βασικές ερωτήσεις που ήρθαν από τον κ. Βιλιάρδο  ο οποίος είχε έναν καταιγισμό ερωτήσεων και κάποιες από αυτές δεν προλάβαμε να τις καταγράψουμε αλλά θα θέλαμε να μας τις  στείλετε και γραπτώς αν δεν έχετε αντίρρηση και να σας  απαντήσουμε με e-mail όσο πιο σύντομα μπορούμε και όσο πιο αναλυτικά και εμπεριστατωμένα.
 Όσον αφορά τη διαφορά μεταξύ της κατάστασης απολογισμού και της κατάστασης χρηματοοικονομικής επίδοσης των οικονομικών καταστάσεων, δεν μπορεί να γίνει άμεσα σύγκριση μεταξύ αυτών πάρα πολύ απλά, γιατί μιλάμε για δύο διαφορετικά λογιστικά συστήματα. Το ένα του απολογισμού, λειτουργεί καθαρά σε ταμειακή βάση. Η κατάσταση χρηματοοικονομικής επίδοσης από την άλλη πλευρά, λειτουργεί σε δεδουλευμένη  βάση στο βαθμό εν πάση περίπτωση που το επιτρέπουν και τα ολοκληρωμένα πληροφοριακά συστήματα της Κεντρικής Διοίκησης. Βασική τους διαφορά, είναι η αποτίμηση ομολόγων, οι συνταγματικές διαφορές οι οποίες είναι δύο κατηγορίες οι οποίες δεν καταγράφονται στην κατάσταση απολογισμού. Και σε αυτή την περίπτωση έχουμε γύρω στα 2,8 δισεκατομμύρια διαφορά μόνο από τις αποτιμήσεις οι οποίες καταγράφονται στα αποτελέσματα της χρήσεως αλλά δεν καταγράφονται στην κατάσταση απολογισμού.
 Τώρα, όσον αφορά για τις απαιτήσεις, για τις διαγραφές ήταν κάτι το οποίο είχατε ρωτήσει και πέρυσι. Δεν μιλάμε για διαγραφές, μιλάμε για απομειώσεις και σε κάθε περίπτωση οτιδήποτε εισπράττεται και έχει απομειωθεί λογικά περνάει σαν έκτακτο έσοδο. Σε αυτή τη φάση, δεν έχουμε εμείς σαν υπηρεσία την πληροφόρηση αυτή γιατί πολύ απλά οι απομειώσεις γίνονται με ένα συντελεστή εισπραξιμότητας ο οποίος υπολογίζεται ανά κατηγορία εσόδου σε βάθος πενταετίας και βγαίνει ένας μέσος όρος. Οπότε από εκεί και πέρα  το πώς διαχειρίζεται η ΑΑΔΕ ή κάθε ΔΟΥ την είσπραξη των απαιτήσεων οι οποίες ενδεχομένως είχαν τεθεί επισφαλείς λογικά καταγράφεται σαν ένα έκτακτο έσοδο.
Όσον αφορά τα repos, ναι μεν είναι ένα τεράστιο νούμερο στο σύνολό του, αλλά επειδή γίνεται  συμψηφιστικά μέρα με τη μέρα οι αγορές- εξοφλήσεις, γι’ αυτό και μαζεύεται όλο αυτό το υπέρογκο ποσό του ενός τρισεκατομμυρίου. Καθαρά  όμως το  δανειακό μας  αποτέλεσμα είναι 1,6 δισεκατομμύρια. 
 Όσον αφορά τώρα τις δαπάνες που αφορούν την πανδημία, αυτό δεν είναι αποτέλεσμα του δικού μας ελέγχου, όσον αφορά τις χρηματοοικονομικές καταστάσεις. Οι υπηρεσίες μας στα εκάστοτε Υπουργεία μέσω κατασταλτικών ελέγχων, θεωρούμε ότι και ένα κομμάτι μέσα στο δείγμα που θα είχε ληφθεί θα έχουν ελεγχθεί και αντίστοιχες  δαπάνες αλλά δεν είμαστε σε θέση αυτή την  στιγμή να σας απαντήσουμε, αν συγκεκριμένες δαπάνες που αφορούσαν την πανδημία έχουν ελεγχθεί. Θεωρούμε πως ένα κομμάτι έχει ελεγχθεί.
 Όσον αφορά το κοινό κεφάλαιο για το 2021, ήταν 18, 51 δις και για το 2020, ήταν 18,28 δις. και η ταμειακή διαχείριση αντίστοιχα 29,80 και 17,89 χωρίς να συνυπολογίσουμε και τα 20 εκατομμύρια που είναι το  ταμείο μας στην Τράπεζα της Ελλάδος.




ΒΑΣΙΛΕΙΟΣ ΒΙΛΙΑΡΔΟΣ: Αυτό που είπατε, το μαξιλάρι, πόσο είναι τελικά; Αν προσθέσουμε βέβαια και τα χρήματα του ESM;
 Βρίσκουμε τεράστιες διαφορές.
ΙΩΑΝΝΗΣ ΠΑΠΑΔΑΚΗΣ (Υπάλληλος Ελεγκτικού Συνεδρίου): Είναι γύρω στα 35 δισεκατομμύρια. 
Μου κάνει εντύπωση, γιατί λένε ότι τα χρήματα των οργανισμών του δημοσίου είναι 48 δισ. και το μαξιλάρι 35 δισ.. Δεν στέκει αυτό. 
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Το λόγο έχει ο κ. Πετραλιάς. 
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Οικονομικών): Θα απαντήσουμε σε ένα ένα ερώτημα, όσο είναι εφικτό. Καταρχήν, να ξεκινήσω από μια κοινή παρατήρηση και κάποια ερωτήματα, νομίζω που τέθηκαν από όλα τα πολιτικά κόμματα. Η βασική σύσταση του ελεγκτικού συνεδρίου είναι η υλοποίηση της λογιστικής μεταρρύθμισης, που συμφωνούμε απόλυτα και είμαστε προσηλωμένοι προς αυτόν τον στόχο. Θα πούμε, τι έχει γίνει, πού είμαστε και ποιο είναι το μέλλον και θα απαντήσουμε και στα υπόλοιπα, όσο είναι εφικτό.
Πρώτον, κατά τη διάρκεια του 2021 και 2022 εκδόθηκε σειρά εγκυκλίων, για τις λογιστικές πολιτικές. Δηλαδή, ποια είναι - με βάση τα διεθνή λογιστικά πρότυπα - αυτά που θα πρέπει να ακολουθούν στο μέλλον όλοι οι φορείς γενικής κυβέρνησης. Έχουν αρχίσει κάποιοι και τα εφαρμόζουν, οι μεγάλοι και σταδιακά μπαίνουν και οι πιο και πιο μικροί. 
Δεύτερον, εφαρμόστηκε το ηλεκτρονικό τιμολόγιο για το ελληνικό δημόσιο και μάλιστα, έληξε και η περίοδος, νομίζω τον Αύγουστο ή Σεπτέμβριο και δεν δόθηκε άλλη παράταση. Πλέον οποιοσδήποτε προμηθευτής του δημοσίου, για να πληρωθεί θα πρέπει να καταθέσει ηλεκτρονικό τιμολόγιο. Τι σημαίνει, γιατί είναι η βάση το ηλεκτρονικό τιμολόγιο; Γιατί είναι η βάση για να πας σε δεδουλευμένη βάση, ώστε να καταγράφεις τις απαιτήσεις και τις πληρωμές με βάση το χρόνο έκδοσης τιμολογίου, αντί για ταμειακά πληρωμές. Άρα, για να πάει σε προϋπολογισμό δεδουλευμένης βάσης, χρειάζεσαι το ηλεκτρονικό τιμολόγιο. Αυτό εφαρμόστηκε. Πάμε στο επόμενο βήμα, που είναι το πληροφοριακό σύστημα, το λεγόμενο Gov-ERP, που εντάχθηκε στο Ταμείο Ανάκαμψης. Τελείωσε η πρώτη φάση των επτά μελετών, αρχίζει μέσα στον επόμενο μήνα η πιο κρίσιμη φάση το blueprint, δηλαδή η τελική κατάταξη των τεχνικών προδιαγραφών με στόχο στο τέλος του 2024 να αρχίσουν οι δοκιμές, αυτό που λέμε τα user acceptance tests, με σκοπό να εφαρμοστεί εντός του 2025. Αν έχεις το πληροφοριακό σύστημα, θα λαμβάνει υπόψη όλα τα ηλεκτρονικά τιμολόγια και όλη την άλλη πληροφόρηση και θα βγάζει αυτόματα – αυτός είναι ο σκοπός - λογιστικές καταστάσεις δεδουλευμένη βάση και έτσι θα αποφεύγονται όλα αυτά τα λάθη που γίνονται όλα αυτά τα χρόνια και προφανώς, τα επισημαίνει το Ελεγκτικό Συνέδριο και μετά συμμορφώνεται η διοίκηση, τα βρίσκει, τα διορθώνει, αλλά όλα αυτά σκοπός είναι να διορθωθούν και να μην επαναληφθούν μέσα από το νέο πληροφοριακό σύστημα. Είναι πολύ μεγάλο έργο και αυτό βέβαια απαιτεί, πέρα από τους φορείς κεντρικής διοίκησης, από τα Υπουργεία και τους μεγάλους φορείς, σταδιακά να ενταχθούν σε αυτό και όλοι οι φορείς γενικής κυβέρνησης, όλοι οι δήμοι. Δεν είναι απλό έργο, αλλά είναι προαπαιτούμενο. 
Ορθώς αναφέρετε, ότι αυτή τη στιγμή στη χώρα μας δεν υπάρχει μητρώο παγίων. Είναι ένα πρόβλημα, που νομίζω ότι και το ελεγκτικό συνέδριο αναφέρει κάθε χρόνο στον ισολογισμό απολογισμό, είναι πάγια παρατήρηση και είναι ένα από τα πράγματα που προβλέπεται μέσα στο έργο του Gov-ERP. Αυτό είναι ένα τεράστιο έργο, δεν είναι κάτι απλό. Εδώ μιλάμε να καταγραφούν όλα τα πάγια του ελληνικού δημοσίου. Έχει να κάνει και με το κτηματολόγιο, έχει να κάνει με όλα τα στοιχεία που έχουν οι κτηματικές υπηρεσίες και όπου υπάρχουν μητρώα παγίων, να καταστεί ένα κεντρικό μητρώο παγίων και αυτό το δεύτερο στάδιο αφού έχει καταρτισθεί, αφού έχει συνταχθεί, εννοώντας όλες τις βάσεις δεδομένων, είναι να αποτιμηθούν όλα αυτά. Άλλο είναι ότι έχω αυτά τα κτήματα, αυτούς τους δρόμους, αυτά τα δάση, αυτούς τους φωτισμούς, αυτά τα πολιτιστικά μνημεία. Μετά πρέπει να τα αποτιμήσεις, που είναι τεράστιο έργο. Τουλάχιστον, τα εμπορικά είναι πιο εύκολα στην αποτίμηση, στο βαθμό που υπάρχουν αντικειμενικές αξίες. 
Το θέμα είναι ότι κάπου πρέπει να ξεκινήσουμε και γι’ αυτό ακριβώς φαίνεται και η διαφορά στην αρνητική καθαρή θέση των πολιτών που ανέφερε το ελεγκτικό, γιατί δεν υπάρχει αυτή τη στιγμή καθόλου μητρώο παγίων για χρόνια και ένα από τα modules, ένα από τα παραρτήματά του Gov-ERP είναι ακριβώς στο μητρώο παγίων που πρέπει να αρχίσουμε να το συστήσουμε. 
	 Ευελπιστούμε ότι μέχρι τέλος του έτους να εκδώσουμε για πρώτη φορά εγκύκλιο κατάρτισης του Μητρώου Παγίων για την Κεντρική Διοίκηση. Να ξεκινήσει αυτή η προσπάθεια, με στόχο σταδιακά μέσα στα έτη αυτό το αρχείο να εμπλουτίζεται. Δεν είναι μια προσπάθεια που θα τελειώσει σε ένα ή δύο χρόνια. Είναι κάτι δυναμικό. Συνέχεια υπάρχουν και μεταβολές, αλλά πρέπει να έχουμε ένα «μπούσουλα» τι έχει το δημόσιο. Αυτό είναι ουσιαστικά και η βάση της μεταρρύθμισης όλης της λογιστικής. Είναι ότι τι θέλεις να έχεις; Θες να έχεις ισολογισμό, θες να έχεις ενεργητικό, παθητικό. Πρέπει να ξέρεις τι ακριβώς έχεις και να αποτιμήσεις την περιουσιακή αξία του δημοσίου. Δεν είναι μόνο πάγια εδώ. Το επόμενο βήμα είναι και κινητές αξίες, δικαιώματα. Είναι τεράστιο το έργο και ουσιαστικά αυτό είναι και το μέλλον. Όπως θυμάστε είχα αναφέρει ότι μία μεταρρύθμιση είναι τα performance budgeting, η άλλη είναι ακριβώς η λογιστική μεταρρύθμιση που πρέπει να προχωρήσει και συμφωνούμε όλοι. 
Επομένως, αυτά είναι τα στάδια. Έχουν εκδοθεί λογιστικές πολιτικές, το ηλεκτρονικό τιμολόγιο. Βρισκόμαστε στην τεχνική φάση υλοποίησης του Gov-ERP και θα ξεκινήσει σταδιακά και η υλοποίηση του Μητρώου Παγίων. 
Αναφέρθηκαν δύο άλλα θέματα που αφορούν τα ληξιπρόθεσμα. Να πω ότι όντως το 2021 ήταν ακόμα πολύ υψηλά. Έγινε μια μεγάλη προσπάθεια, μειώθηκαν με τις συντάξεις του ΕΦΚΑ κ.λπ. που πληρώθηκαν. Όντως υπάρχουν ακόμα κάποια θέματα. Αυτή τη στιγμή υπάρχει ακόμα υψηλά τα ληξιπρόθεσμα στα νοσοκομεία. Έχουν μειωθεί αρκετά του κράτους των φορέων γενικής κυβέρνησης και όλων των λοιπών φορέων. Από τα ληξιπρόθεσμα που εμφανίζονται στα νοσοκομεία ίσως το μεγαλύτερο ποσοστό αυτών να είναι clawback, το οποίο είναι προς συμψηφισμό. Δηλαδή, τα καθαρά ληξιπρόθεσμα είναι πολύ λιγότερα. Αν θυμάμαι καλά ήταν 1,3 δις εκ των οποίων τα 900 ήταν clawback. Άρα, τα καθαρά είναι γύρω στα 300, αλλά σίγουρα είναι ένα θέμα που μας απασχολεί και σε αυτά τα πλαίσια αρχίζει και εφαρμόζεται και η μεταρρύθμιση της ΕΚΑΠΥ. Το σύστημα παραγγελιοληψίας κεντρικά μέσω της ΕΚΑΠΥ φαρμάκων κ.λπ., ώστε να αποφορτιστεί ο φόρτος που έχουν τα λογιστήρια των νοσοκομείων. Εδώ είναι και τεχνικό του θέμα. Το φόρτο που έχουν να αποπληρώνουν τιμολόγια τα λογιστήρια των νοσοκομείων. 
Όσον αφορά το θέμα των εγγυήσεων που έχει τεθεί να πω ότι, όπως ξέρετε, με την απόφαση της Eurostat από τον Φεβρουάριο, οι εγγυήσεις δεν εγγράφονται στο χρέος και προφανώς του «ΗΡΑΚΛΗ». Μόνο αν ποτέ στο μέλλον καταπέσει κάποια εγγύηση, θα γραφτεί. Αυτή τη στιγμή προχωράει αρκετά καλά η επίδοση των εγγυήσεων και δεν προβλέπεται μέσα στην επόμενη δεκαετία, τουλάχιστον, κάποια κατάπτωση. Από κει και πέρα, όπως έχουμε εξαγγείλει θα προχωρήσουμε και με επέκταση του «ΗΡΑΚΛΗ» τους επόμενους μήνες και προχωρά η διαδικασία για έγκριση από τη DIGICOM, ώστε να προχωρήσουν κάποιες τιτλοποιήσεις που είχαν απομείνει στην παροχή της εγγύησης, με στόχο να μειωθούν τα μη εξυπηρετούμενα δάνεια και να βελτιωθεί η κεφαλαιακή κατάσταση των τραπεζών. 
Όσον αφορά τις εγγυήσεις του ελληνικού δημοσίου, πέραν του «ΗΡΑΚΛΗ», να θυμίσω ότι το 2020 είχε γράψει η ΕΣΤΑΤ κατά ESA,  όταν είχαμε αποδεχθεί την οφειλή όλων των εγγυήσεων που έχουν καταπέσει προς το ελληνικό δημόσιο και εκκρεμεί, στο έλλειμμα του 2020 έχουν εγγραφεί δύο δισ. εγγυήσεις του ελληνικού δημοσίου, οι οποίες αυτό τον καιρό και τα επόμενα χρόνια πληρώνονται αυτή τη στιγμή. Άρα, έχουν ληφθεί οι προβλέψεις για όλες τις άλλες εγγυήσεις του ελληνικού δημοσίου που έχουν καταπέσει και έχουν έρθει τα αιτήματα από τις τράπεζες και αποπληρώνονται σταδιακά με το πλάνο αποπληρωμής των κρατικών εγγυήσεων που έχουμε στο Γενικό Λογιστήριο. 
Έχουν τεθεί διάφορα θέματα. Επιστρεπτέα προκαταβολή 8,26 δις, έλαβαν 610.000 επιχειρήσεις, η πλειονότητα των επιχειρήσεων της χώρας και αυτό τις κράτησε ζωντανές. Το ποσό προς βεβαίωση- η επιστροφή- είναι περίπου 3 δισ. Έχει επιστραφεί από τα 3 δις περίπου το 1,4. Γιατί, πολλοί προτίμησαν να τα επιστρέψουν εφάπαξ και να πάρουν την επιπλέον έκπτωση. Το υπόλοιπο είναι να επιστραφεί σε 96 δόσεις.
Υπάρχει μια σταθερή αποπληρωμή αυτών των εσόδων, αποπληρωμή του υπολοίπου  1,5 δισεκ. ευρώ, μηνιαίως. Κάπου 15 με 20 εκατομμύρια, το μήνα. Οπότε, αυτά είναι τα νούμερα.  Αλλά,  έλαβαν οι περισσότερες επιχειρήσεις της χώρας, η μεγάλη πλειονότητα. Και να πω ότι υπήρχε και όριο ότι πρέπει να είσαι μικρομεσαία. Δεν έλαβαν οι μεγάλες επιχειρήσεις την επιστρεπτέα. 
Να πω ότι όλα τα μέτρα, που χρηματοδοτήθηκαν από το SURE  -συνεργασία, αναστολές και διάφορα μέτρα- πέρασαν εξονυχιστικό έλεγχο από την Ε.Δ.ΕΛ. (Επιτροπή Δημοσιονομικού Ελέγχου) και γίνεται η αναφορά στην Ευρωπαϊκή Επιτροπή. Επομένως,  έχουν γίνει οι σχετικοί έλεγχοι. 
Να δω τα υπόλοιπα ερωτήματα.
Για την ενεργειακή κρίση, θα αναφέρω, στην επόμενη συνεδρίαση, ακριβώς κάποια νούμερα για το πόσα έχουμε εισπράξει και πόσα έχουμε δώσει, ώστε να έχετε την πλήρη εικόνα.
Προς το παρόν, νομίζω ότι κάλυψα τα βασικά ερωτήματα. Στα υπόλοιπα, θα αναφερθώ στην επόμενη συνεδρίαση της Επιτροπής.
Σας ευχαριστώ πολύ.
ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Και εμείς ευχαριστούμε, κύριε Υπουργέ.
Στο σημείο αυτό, ολοκληρώθηκε η πρώτη συνεδρίαση. Κατόπιν ενός μικρού διαλείμματος, θα επανέλθουμε για τη δεύτερη συνεδρίαση της Επιτροπής μας.
Σας ευχαριστώ πάρα πολύ.
Λύεται η συνεδρίαση. 
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ.: Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος  (Κώστας), Κωτσός Γεώργιος, Μαρκόπουλος Δημήτριος, Αχτσιόγλου Ευτυχία (Έφη), Μαμουλάκης Χαράλαμπος (Χάρης), Γερουλάνος Παύλος, Κουκουλόπουλος Παρασκευάς (Πάρις),  Βιλιάρδος Βασίλειος, Χαλκιάς Αθανάσιος, Βορύλλας Ανδρέας και Καζαμίας Αλέξανδρος.
Τέλος και περί ώρα 16.15΄ λύθηκε η συνεδρίαση.

